Poštovano predsedništvo, dame i gospodo narodni poslanici, na Predlog zakona o prestanku važenja Zakona o Privrednoj komori Jugoslavije, koji ima samo četiri člana, sa kolegom Jocom Arsićem podneo sam amandman da se član 3. briše. Smatramo da, bez obzira na obaveze proistekle iz Ustavne povelje, ne treba donositi zakon o ukidanju Privredne komore Jugoslavije u Republičkoj skupštini i da bi bez obzira na sve, jedna ovakva interesna organizacija privrednika, na nivou Srbije i Crne Gore, novostvorene države, imala svoje mesto. Donošenje ovog zakona je neophodno, kaže se u razlozima, da bi se obezbedila potpuna zaštita imovine kojom raspolaže Privredna komora Jugoslavije, a samim tim i zaštita interesa svih privrednih subjekata i ostalih članova Privredne komore Jugoslavije. Ali, od koga zaštita? Zašto na nivou nove državne zajednice ne ostane privredna komora? Zato smo predložili da se član 3. briše, jer se njim predviđa da Spoljno-trgovinska arbitraža, koja je osnovana Zakonom o Privrednoj komori Jugoslavije, nastavi sa radom kao Spoljno-trgovinska arbitraža Privredne komore Srbije. Vlada Republike Srbije nije prihvatila ovaj amandman, ističući značaj i specifičnost poslova koje obavlja ta arbitraža, gde je neophodno posebno urediti pitanje njenog položaja i nastavka rada, kao i njen kontinuitet, imajući u vidu zaključene ugovore naših privrednih subjekata kojima je predviđena nadležnost arbitraže. I ovo je dokaz za naše zalaganje, da se ovaj član briše i da komora na nivou nove zajednice postoji i ubuduće, kao bolje rešenje, bez obzira na to što je prihvatanjem amandmana poslaničke grupe DOS-a ovaj član izmenjen i da spoljnotrgovinska arbitraža, koja posluje pri Privrednoj komori Jugoslavije, zbog specifičnog položaja, nadležnosti i ovlašćenja mora da nastavi poslovanje pri Privrednoj komori Srbije, sa jasno definisanim odnosima. Zahvaljujem.
Da li se još neko od ovlašćenih učesnika u raspravi prijavljuje za reč? (Ne.) Na član 3. amandman, sa ispravkom, zajedno su podneli narodni poslanici Dragor Hiber i Ivan Andrić. Vlada prihvata ovaj amandman. Odbor za razvoj i ekonomske odnose sa inostranstvom predlaže da se ovaj amandman prihvati. Zakonodavni odbor smatra da je amandman pravno moguć. Da li se neko prijavljuje za reč o ovom amandmanu? (Ne.) Na član 4. amandman je podneo narodni poslanik Joca Arsić. Vlada ne prihvata ovaj amandman. Nadležni odbor predlaže, takođe, da se ne prihvati ovaj amandman, a Zakonodavni odbor smatra da je amandman pravno moguć. Da li ima prijava za reč o ovom amandmanu? Ima reč narodni poslanik Joca Arsić.
Poštovane kolege poslanici, u ime poslaničke grupe Socijalističke partije Srbije podneo sam amandman da se briše član 4, a on govori o tome kad ovaj zakon treba da stupi na snagu. Ovaj amandman je u skladu sa našom intencijom da se čitav zakon suspenduje, da se povuče iz procedure, kao što sam juče u načelnoj raspravi govorio, da se sačini korektan predlog organizacije komore na nivou savezne države, zajednice Srbije i Crne Gore, i da seposle toga Zakon o Privrednoj komori Jugoslavije suspenduje. Znači, ovaj amandman ide u pravcu prethodnih amandmana, jer ako tražite brisanje prvog, drugog i trećeg člana, normalno je da proizilazi da i član 4. treba da bude brisan, jer predviđa kad ovaj zakon treba da stupa na snagu. Ovde nema predstavnika Vlade, nema ovlašćenih predlagača. Još jedanput bih zamolio da se učini napor da se u pravcu, u kome je vođena rasprava juče, ovaj zakon povuče iz procedure, pripremi zajednički projekat Privredne komore Srbije i da se na taj način učini nešto da se ovaj privredni prostor objedini u smislu ovoga o čemu govorimo, da želimo, ulaskom u Evropsku uniju, da uđemo kao zajednica država Srbije i Crne Gore. Jedinstven privredni prostor ove države treba da bude predstavljen kroz određeni komorski sistem, odnosno da otvori mogućnost da se udružuju privredna preduzeća jedne i druge države članice. To bi bilo u najkraćem obrazloženje ovog amandmana. Hvala lepo.
Da li se još neko prijavljuje za reč o ovom amandmanu? (Ne.) Pošto smo završili pretres u pojedinostima, predstavnik predlagača nije prisutan da da završnu reč, zaključujem pretres Predloga zakona u pojedinostima. Prelazimo na 5. tačku dnevnog reda: – IZBOR ČLANA SAVETA REPUBLIČKE RADIODIFUZNE AGENCIJE Primili ste Predlog kandidata za izbor devetog člana Saveta Republičke radiodifuzne agencije, koji su podneli prethodno izabrani članovi Saveta. Podsećam vas da je Narodna skupština na Četvrtoj sednici Prvog redovnog zasedanja u 2003. godini, održanoj 11. aprila, izabrala osam članova Saveta Republičke radiodifuzne agencije, na predlog ovlašćenih predlagača, a devetog člana treba da izabere na predlog prethodno izabranih članova Saveta, u skladu sa članom 23. Zakona o radiodifuziji. Lista za izbor devetog člana Saveta Republičke radiodifuzne agencije, u skladu sa članom 24. stav 2. Zakona o radiodifuziji, sadrži samo jednog kandidata. Molim poslaničke grupe, ukoliko to već nisu učinile, da predaju liste prijavljenih za reč sa redosledom narodnih poslanika. Saglasno članu 156. Poslovnika Narodne skupštine, otvaram jedinstveni pretres. Pitam, da li se predsednici, odnosno predstavnici poslaničkih grupa prijavljuju za reč? (Ne.) Sačekaćemo da se napravi lista. Reč ima narodni poslanik Momčilo Trajković. Sledeći prijavljeni za reč je narodni poslanik Branislav Blažić.
Poštovana predsednice, dame i gospodo, imam razloga da danas nekoliko rečenica kažem o kandidatu za Radiodifuzni savet, gospodinu Goranu Radenoviću, jer ga lično poznajem. Ovih dana je bilo dosta polemike oko njegove kandidature. Smatram da on može da obavi tako ozbiljnu ulogu, funkciju, pošto iza sebe ima rezultate, jer je delujući na Kosovu i Metohiji učestvovao u promenama. On je jedan od prvih ljudi koji je imao smelosti da bude deo demokratskih i reformskih procesa. Pripada časnoj porodici. Kao dokaz da ispunjava uslove, podneo je odgovarajuća dokumenta. Moram da kažem da sam Gorana Radenovića viđao na Kosovu i Metohiji. Znam da je, u jednom momentu, morao da ode sa Kosova i Metohije, kao što su mnogi otišli, ali je ostao vezan za Kosovo i Metohiju, kao i njegova porodica. Zbog toga, smatram da on ispunjava osnovne uslove i da ova skupština treba da podrži gospodina Radenovića da bude član Saveta. Hvala.
Zahvaljujem. Reč ima narodni poslanik Branislav Blažić, a sledeći prijavljeni govornik je narodni poslanik Dragiša Đoković.
Gospodo narodni poslanici, dobili smo predlog za devetog člana Saveta radiodifuzije. Očigledno je da je tu sve sporno, od predlagača Saveta, a ne zna se tačno koliko ima članova, jer neko kaže da ima osam. Ovde, u raspravi sa Bojanom Lekić, čuli smo da smatra da taj savet ne može da funkcioniše jer su dva člana sporna, a već su i najavili ostavke. Znači, dobili smo predlog ne od tog saveta nego od "Pinka". Očigledno je da je ovde "Pink" televizija nešto iznad ove skupštine i iznad Saveta za radiodifuziju, očigledno je da je njihov uticaj veoma jak u ovoj državi. Druga sporna priča je ovde o tome da li su ovi podaci, dati na ime Gorana Radenovića, uopšte tačni. Imali smo priliku da vidimo da je njegova supruga demantovala to da živi ovde, u Srbiji, već da radi na Televiziji "In" u Podgorici, što ovde nije objašnjeno. Podrška koju je ovde dobio odnosi se na njegov doprinos demokratskim i reformskim promenama. Izgleda da je to jedino što možemo da mu stavimo kao plus. Te promene, obzirom na njegovu biografiju, započinju od 1989. godine. Prema tome, mnogo toga je sporno. Samo jedna stvar, očigledno, nije sporna u ovoj zemlji, a to je medijski mrak koji ova vlast uporno pokušava da nametne, a izgleda i da uspeva. On počinje od toga da se zabranjuje prenos sednica ove skupštine, do toga što se plasira preko jedne televizije, a očigledno je da ta televizija ništa nije učinila na širenju demokratskih procesa u Srbiji, već je sve vreme, kroz prenošenje šunda i uređivačku politiku te televizije, prilično unazadila, i to ne samo demokratiju, nego i civilizacijske tokove u ovoj zemlji. Ona je znala da reklamira razne vračare i gatare, a njima se sada sudi za uzimanje nekoliko hiljada maraka i obmanu građana na njihovoj nesreći, ali se u isto vreme ne sudi toj televiziji, iako je znala da naplaćuje od osoba koje su taj isti narod varale. To znači da je ta televizija direktno učestvovala u tim prevarama. Bilo je još mnogo toga na toj televiziji, a što se i prenosilo, pa se sada ispostavlja kao najveći kvalitet da jedan novinar te televizije treba da bude član Radiodifusnog saveta. Prema tome, ovo je samo gašenje i ono malo svetlosti u medijskom prostoru, koji je postojao u Srbiji, ovo je nastavak diktature u informisanju. Mislim da ovakve predloge, koji nisu potvrđeni i dolaze iz takvih kuća kakva je "Pink", nikako ne bismo mogli da uzmemo u obzir.
Za reč se javio predsednik poslaničke grupe Demokratske stranke Srbije, narodni poslanik Dejan Mihajlov. Izvolite.
Počeo bih rečima koje je ovde izrekao Momčilo Trajković: "On je morao da ode sa Kosova". Meni je to dovoljno da on ne može da bude član Saveta ako je morao da ode sa Kosova, kao i svi drugi. Ne može da bude član Saveta. To što je on nekada bio na Kosovu ne kvalifikuje ga da sada bude član Saveta, ako je morao da ode. Puno njih je moralo da ode sa Kosova, ali ima i puno onih koji su tamo ostali; nažalost nije ih onoliko koliko bismo mi voleli da ih je tamo i nedovoljno ih je, malo je Srba na Kosovu, ali se, baš zato što ih je malo, svi vrlo dobro znaju i svi vrlo dobro znaju ko živi, ko ne živi na Kosovu, ko radi, ko šta radi i ko je šta radio. Ta istina se ne može sakriti. Ko je predložio gospodina Radenovića za to mesto? On je tako "pao s neba" i onda se neko u Radiodifuznom savetu setio da njega predloži, da ga uzme kao svog kandidata. Ko je doturio papir sa imenom Gorana Radenovića, obzirom na to da on nije novinar koji je bio na Kosovu, radio tamo, obzirom da je bio, prema izveštajima koje smo mi dobili od Udruženja novinara Srbije koje radi na Kosovu, propagandista sa koeficijentom 3,70 na Radio-televiziji Priština? To nije u skladu sa onim što smo mi ovde dobili. Ko je njega preporučio Radiodifuznom savetu da ga predloži ovde? Dajte da čujemo to ime! Da li je to neka asocijacija sa Kosova ili je to neki pojedinac sa Kosova, ili je to neki pojedinac sa Dedinja? Vrlo dobro znamo ko ga je predložio i kome treba čovek u Radiodifuznom savetu. Da li čovek koji je davno otišao sa Kosova može da bude ispred Srba sa Kosova u Savetu za radiodifuziju? Ne može. Naravnoda ne može i ne sme da bude. Dokle ćemo da dopuštamo da se u ovoj skupštini dešavaju stvari koje su suprotne i zakonu i moralu? Dokle ćemo dozvoljavati da ova skupština štiti one koji su se ogrešili i o državu i o narod? Dokle ćemo gurati glavu u pesak i ćutati pred onim što se radi? Dokle ćemo se oglušivati na apele javnog mnenja koji dolaze ovde i kažu da gotovo svi oni mediji, koji nisu direktno zainteresovani da gospodin Radenović bude član Saveta za radiodifuziju, kažu da on ne ispunjava elementarne uslove, po zakonu, da bude član Radiodifuznog saveta? Ako nam nije dosta izjava njegove supruge, koju niko nije osporio, ako nam nisu dosta izjave Srba koji žive na tom Kosovu i koji sa tog Kosova nisu otišli i kažu da taj čovek tamo ne živi, da se prijavio na nekoliko dana pre kandidature za članstvo u Savetu za radiodifuziju, ako nam to nije dosta, ako nećemo da poslušamo Srbe sa Kosova, ako nećemo da poslušamo medije u Srbiji, ako nećemo da poslušamo NUNS, Udruženje novinara Srbije, ANEM, koga ćemo da slušamo? Koga vi slušate ako glasate za Gorana Radenovića? Čije interese vi branite? Da li branite interese Srba sa Kosova, koji su uglavnom protiv njega? Da li branite interese NUNS-a, Udruženja novinara Srbije, ANEM-a, koji su takođe protiv njega, ili branite interese jednog, možemo da kažemo slobodno, medija u Srbiji koji treba, preko ovih i sličnih ljudi, da dobije frekvenciju u Srbiji? Da li u ovoj skupštini branite interese "Pinka"? Da li je "Pink" taj zbog koga treba da žrtvujete svoj obraz i svoje ideale za koje smo se borili 5. oktobra? Da li je Željko Mitrović vredan vašeg glasa u ovoj skupštini da bude izabran Radenović, suprotno zakonu i suprotno stavovima svih onih koji su nam bili saborci pre 5. oktobra? Da li je on vredan toga? Taj odgovor ćete vi dati na glasanju. Verovatno će vama biti vredan Željko Mitrović toga da ovaj predloženi član bude član Saveta za radiodifuziju. Na vama je odgovornost. Mi ćemo ovaj savet za radiodifuziju i te ljude koji su izabrani suprotno zakonu promeniti kada, nakon vanrednih izbora, dođemo na vlast. Neće niko od onih, koji su suprotno zakonu došli u Savet za radiodifuziju, tu i ostati. Budite ubeđeni da neće u tom savetu biti niti Vladimir Cvetković, bez obzira na stručne kvalifikacije, jer nije prošla dobro procedura za njegov izbor, niti oni za koje sami predstavnici medija stavljaju primedbe, a to je izvesni gospodin Cekić, niti će gospodin Goran Radenović u tom savetu biti. Oni koji na ovaj način pokušavaju da dobiju dozvole, neće se u tim dozvolama nauživati i neće putem tih dozvola emitovati. U ovoj Srbiji će pravda postojati, i zakon i pravda, pa neće oni koji su se ogrešili o narod moći da kupuju sve. Nisu svi u Srbiji na prodaju. Ako Željko Mitrović misli da može da kupi sve u Srbiji, pa ne može, ima onih koji će uvek biti protiv njega, ima onih koji će uvek pričati protiv njega, ima onih koji su i pre 5. oktobra i posle bili protiv njega, odnosno protiv načina na koji radi i doživljava medije. Ovde nema nikakve priče o svrstavanju ili nesvrstavanju, ovde ima priče samo o zakonitosti i o pravdi. Ovde pravde nema, a nema ni zakonitosti. Ako uzmemo da postoje sporni delovi biografije ovog gospodina, pa se ne zna da li je ili nije završio fakultet, pa se ne zna gde je i kako je radio, kada je prijavljen na Kosovu, nije prijavljen na Kosovu, da li je radio u preduzeću "Pink" u Crnoj Gori ili nije. To su sve pitanjabez odgovora, ali na njih javnost daje odgovore. Mi sa tim, u ovoj skupštini, naravno da ne možemo da se pomirimo, niti ćemo se pomiriti. Ovi naši poslanici koji će govoriti ovde, koji su sa Kosova, koji sa Kosova nisu otišli nakon rata 1999. godine, koji su na Kosovu ostali i koji na Kosovu trpe sve ono što se dešava, trpe svakodnevni teror, bivaju i njihova deca svakodnevno pod pritiskom, oni će vam reći šta misle o Kosovu i šta misle o Goranu Radenoviću i da li on treba da bude član Saveta Radiodifuzije. DSS neće podržati ovaj predlog zato što ovo nije predlog niti novinara, niti građana sa Kosova, već partijski, predlog jednog medija, koji misli da će na taj način obezbediti većinu da dobije nacionalnu frekvenciju. Upozoravam vas, nacionalnih frekvencija je malo, puno je medija koji vam služe, pa se plašim da će tu neko od njih ostati izneveren. Vi najbolje znate šta se dešava kada vas prijatelj izneveri i kakvi onda sukobi nastupaju. DSS neće glasati za njega, niti će glasati za bilo koji drugi predlog, ukoliko nije podnet od strane najrelevantnijih, a to su građani, Srbi sa Kosova i Udruženje novinara sa Kosova.
Za reč se javila narodni poslanik Gordana Pop-Lazić, zamenik predsednika poslaničke grupe SRS. Izvolite.
Dame i gospodo poslanici, za nas srpske radikale prvo je diskutabilno ovlašćenje predlagača za ovog devetog člana Radiodifunog saveta, jer u potpisu imamo dr Vladimira Marka, člana Saveta. Znamo da još uvek nije izabran predsednik tog saveta, da je taj savet i počeo svoj rad tako što je došlo do određenih sukoba i nejasnoća između onih članova o kojima je ova skupština već glasala. Trebalo bi onda da u potpisu predlagača bar stoje svi članovi ovog saveta koji su do sada izabrani. Pošla bih od Zakona o radiodifuziji, za koji poslanici SRS nisu glasali, koji su kritikovali i naročito su se naše kritike odnosile na savet agencije, na sastav saveta, na način izbora saveta. Bili smo protiv toga da ovlašćenje i dužnost da predlažu članove saveta imaju, između ostalog, Narodna skupština, Skupština AP, Vlada, Izvršno veće AP, rektori univerziteta, udruženja radiodifuznih javnih glasila u Republici Srbiji, udruženje novinara, profesionalna udruženja filmskih i dramskih umetnika itd, nevladine organizacije, crkve, kao i da devetog člana saveta predlažu prethodno izabrani članovi saveta, s tim što predloženi kandidat mora ispunjavati kriterijume za članstvo u savetu utvrđene ovim zakonom i mora biti lice koje živi i radi na području AP Kosovo i Metohija. Po nama, sastav ove agencije ne obezbeđuje da članovi tog saveta ne budu predstavnici pojedinih medijskih lobija, niti u ovom savetu treba da budu članovi Vlade, niti Izvršnog veća AP, niti ova raznorazna udruženja i nevladine organizacije. Postaje zaista već presedan, koji je svoje reperkusije već doživeo u drugoj odluci skupštinskog odbora, pa da mi izaberemo neke članove, a onda oni nama, Skupštini Srbije, predlažu izbor devetog člana saveta. To nije u stilu rada parlamenta i potpuno je suprotno parlamentarnom životu. Navikli smo već na to da o raznoraznim nebuloznim predlozima ovde diskutujemo, pa evo još jednog. Došli smo u situaciju da nam je savet predložio člana o kome se već u štampi podigla izvesna prašina, pa njegovi lični podaci nisu istiniti i da ima falsifikata. Podsetila bih na član 24. stav 3. Zakona o radiodifuziji, koji kaže: "Za člana Saveta predlaže se lice koje uživa ugled istaknutog medijskog stručnjaka, stručnjaka za oglašavanje ili istaknutog stručnjaka u oblasti od značaja za rad agencije." To je ono što je bio predmet spora u štampi i predstavnika raznih agencija. Takođe, ovaj zakon predviđa da Skupština može pre odlučivanja o izboru članova saveta organizovati javni razgovor sa svim predloženim kandidatima, radi sticanja uvida u njihove sposobnosti za obavljanje poslova iz nadležnosti agencije. Skupština nije iskoristila ovu mogućnost. Ne ulazeći u raspravu o tome da li predloženi kandidat sada ima reference da bude član saveta agencije ili ne, ako već postoje takve sumnje, a videli smo ih u izlaganju šefa jednog poslaničkog kluba ovde, pretpostavljam da će i drugi diskutovati u tom pravcu, zbog celokupne atmosfere koja se stvorila u javnosti oko izbora ovog člana saveta agencije, mislim da bi trebalo Skupština ovo da preseče na taj način što bi iskoristila svoja ovlašćenja iz člana 24, odnosno da organizuje javni razgovor sa ovim kandidatom i da proveri sve ove činjenice, pa da vidi da li on poseduje sposobnost za obavljanje poslova iz nadležnosti agencije ili ne. Znači, da ne idemo samo na to, obezbedili smo većinu, glasaće se o predloženom kandidatu, to je teret i za tog kandidata koji treba da bude član tog saveta. To je ovde u priličnoj meri neodgovorno sa naše strane. Ako postoji sumnja kod većine, treba tu sumnju raščistiti i to u direktnom razgovoru sa predloženim kandidatom. Sam zakon nam dozvoljava tu mogućnost i ne treba da bežimo od svojih ovlašćenja koja imamo. Istina, u članu 25. predviđena je jedna odredba koja govori o nespojivosti sa članstvom u savetu. U tački 4) isključuju se lica koja kao vlasnici udela, akcionari, članovi organa upravljanja, članovi nadzornog organa, zaposleni, lica pod ugovorom i slično imaju interesa u pravnom licu koja se bave delatnošću proizvodnje ili emitovanja radio i televizijskog programa ili sa njom povezanim delatnostima, pošto bi članstvo takvih lica u savetu moglo da dovede do sukoba interesa. Postoji ovde zaista sumnja, iz onoga što smo iz štampe mogli da pročitamo, da je gospodin Radenović jedan od zaposlenih u Televiziji "Pink", pa je već na osnovu člana 25. to nespojivo sa članstvom u Savetu, pa otuda treba tu činjenicu proveriti. Ako nemamo drugog načina onda treba da iskoristimo ovaj o kome sam prethodno govorila, da Skupština razgovara sa predloženim kandidatom, da svu potrebnu dokumentaciju kandidat stavi na sto i da onda znamo zaista koga biramo i iza koga stojimo. Ovako, samo zbog toga što je ovaj savet odlučio tako kako je odlučio, mi treba da stanemo iza tog predloga i mislim da to nije u redu. Kandidat je takođe dužan da ovlašćenom predlagaču, a u ovom slučaju Savetu Agencije, dostavi pismenu izjavu da ne postoje smetnje za izbor, koje su utvrđene u članu 25, ovo o čemu sam sada govorila, da li je zaposlen, da li je funkcioner neke političke stranke, poslanik nije i to znamo, ali ima mnogo toga ovde što nemamo. Pre svega nemamo ovu izjavu da ne postoje smetnje za izbor, utvrđene u stavu 1. ovog člana. Mi imamo ovde njegovu saglasnost - dajem svoju saglasnost da budem izabran za člana Saveta radiodifuzije, ali nigde ne piše da daje izjavu da ne postoje smetnje za izbor utvrđene u stavu 1. člana 25. Dakle, iz ovih proceduralnih razloga apelujem da zastanemo sa izborom ovog člana Saveta, ne ulazeći u to u ovom trenutku, jer nemamo na osnovu čega, imamo rekla kazala, imamo ono što smo pročitali u štampi. Neko ima manje, neko više informacija, ali zašto već jednom ne počnemo da poštujemo zakon koji je ova skupština donela. Mi smo glasali protiv ovog zakona i protiv onih osam članova Saveta radiodifuzije, kada je to bilo na dnevnom redu. Glasaćemo iz principijelnih razloga i protiv bilo kog člana koji ovaj savet, za koji nismo glasali, bude glasao, ali koristim priliku da vas u ime Srpske radikalne stranke pozovem na to da već jednom ovaj parlament, kao najviše zakonodavno telo koje donosi zakone, počne da i sam poštuje te zakone.
Da li želite da koristite narednih 10 minuta?
Da. Nema ništa logičnije od toga, jer ako mi ovde u parlamentu kršimo zakone, kako da očekujemo od bilo koga u ovoj državi da poštuje zakone koje mi donosimo. Dakle, molim vas i odbor, one koji su ovlašćeni da vode računa da akta koja dolaze u skupštinsku proceduru budu formalno potpuno ispravna i da imamo svu dokumentaciju na osnovukoje možemo merodavno ovde da odlučujemo, da u ovom trenutku iskoristimo ovlašćenja iz člana 24. i člana 25. Zakona o radiodifuziji, jer smo na kraju krajeva mi taj zakon ovde, odnosno vi skupštinskom većinom usvojili. Ako to sada ne budete uradili, ako se dogodi situacija da u Danu za glasanje prođe ovaj kandidat na način kako je to već uobičajeno, obezbeđivanjem te klimave i nelegitimne skupštinske većine, onda ćemo verovatno imati situaciju da na osnovu člana 29, koji reguliše prestanak mandata razrešenjem, na osnovu zahteva 20 narodnih poslanika, koji su na to ovlašćeni, razrešimo ovog ili bilo kog drugog člana, ali oko ovog očigledno ima polemike i neslaganja, iz razloga koji su predviđeni u članu 29. stav 1. tačka 2) - ako se utvrdi da je pri podnošenju predloga naveo o sebi neistinite podatke ili je propustio da navede podatke o okolnostima iz člana 25. ovog zakona. Zaista samo pozivam na poštovanje zakona. Doći ćemo u ovakvu situaciju i možda skupštinska većina neće ni moći da se obezbedi po ovom pitanju, što bi takođe bilo neafirmativno za parlament; treba da vidimo da li ima mogućnosti da ovaj predlog u ovom trenutku povučemo, da razrešimo sve ove okolnosti koje su diskutabilne za predloženog kandidata. Ako to ne učinimo, ubeđena sam da ćemo doći u situaciju da jedna grupa narodnih poslanika, a možda i sam Savet u određenom trenutku pod pritiskom - jer ja ne znam, ne znam da li neko drugi zna kako je Savet o ovom predloženom kandidatu odlučivao, da li se nadglasavo ili nije - kada bude konstituisan, kada bude bilo devet članova, ako petorica budu protiv toga, kasnije u radu zatraži prestanak mandata razrešenjem, zbog ovih činjenica koje upravo i jesu diskutabilne, odnosno ako se utvrdi da je kandidat o sebi naveo neistinite podatke ili je propustio da navede podatke o okolnostima koje su bitne za njegov izbor. Ne treba da se zaboravi ni to šta ovaj savet treba da radi, da on odlučuje o mnogo važnim, ključnim stvarima. Prvenstveno odlučuje o prirodnom bogatstvu ove države koje se zove frekvencija, odlučuje o sudbini medija, odlučuje na neki način o sudbini ove države, jer znamo kakva je snaga medija, koliko su mediji moćni i koliko tu svoju snagu mogu da trasiraju prema određenim pojavama u društvu napadajući ili oglušujući se o sve ono što se dešava. Ne treba da dozvolimo da članovi Saveta budu ljudi koji su predmet nekih lobija ili su instrumentalizovani od strane pojedinih lobija. Već ovde ima priča da je Televizija "Pink" lobirala u ovom slučaju i ne bi bilo dobro da to ostane tako. Srpska radikalna stranka, to sam vam i ovih dana prilikom diskusije o predloženim zakonima jasno stavila do znanja, ma kakvi da su predlozi u pitanju, neka su najidealniji zakoni, u ovoj situaciji neće prihvatiti nijedan predlog zakona Vlade, niti bilo kog drugog predlagača kada imamo ovakvu medijsku sliku u Srbiji, kada imamo zloupotrebu državne televizije RTS od strane Vlade Srbije, tako da ona još uvek nije javni servis. Barem imamo mogućnost da to javno kažemo, iako na to očigledno ne možemo da utičemo, upozoravamo nadležne skupštinske odbore, na koje smo opet neovlašćeno preneli izvesna ovlašćenja, da ne smeju da rade ništa što je suprotno zakonu i Ustavu. Zbog toga koristim ovu priliku, obzirom da se radi o pitanju koje se tiče svih nas i stvaranju medijske slike i o nama, na kraju krajeva, a pretpostavljam da je svima veoma bitno da javnost dobije pravu, a ne iskrivljenu sliku o članovima parlamenta, da odbor nije sebi smeo da dozvoli takvu situaciju da 14. maja, kada je raspravljao neovlašćeno, doduše sa predstavnicima RTS-a, da li treba RTS da poštuje odluku Skupštine da se direktno prenose skupštinska zasedanja, donese zaključak koji Narodnoj skupštini Republike Srbije preporučuje da preispita svoju odluku. Evo, po treći put ću reći, to može da uradi samo Ustavni sud. Ako odbor ne zna šta Skupština treba da radi, ako Skupština ne zna šta treba da radi, ko u ovoj državi zna šta treba da radi? Predsednik Skupštine je sa svoje strane uputila javni poziv svim radio i TV stanicama da preuzimaju audio i video signal za prenos sednica Narodne skupštine. Nije to ni njen posao. Vrlo dobro oni znaju da li to mogu ili ne mogu i čiji je to zadatak, ko plaća državnu televiziju, a plaćamo je svi mi iz naših džepova, iz budžeta Republike Srbije. Ne možemo mi da preporučujemo RTS-u da nešto radi ili ne radi. Na šta bi to ličilo da sada preporučimo, recimo, tržišnoj inspekciji, koja na osnovu Zakona o tržišnoj inspekciji treba da radi svoj posao - preporučujemo vam da poštujete zakon i da idete i kontrolišete trgovinske radnje, pa ako to ne urade, ne snose nikakve konsekvence, akao državni organ su plaćeni iz budžeta Republike Srbije. Ne možemo da kažemo policiji, preporučujemo vam da obezbeđujete javni red i mir, pa ako oni ne obezbeđuju javni red i mir, nema nikakve sankcije za to. Upadamo iz presedana u presedan, koji dovodi do jednog opšteg haosa. Niko ne poštuje nijednu instituciju, a same institucije, u stvari, snose najveću odgovornost za to. Vlada snosi odgovornost što ne uživa nikakav ugled, jer su sukobi u njoj takvi da mi opozicioni poslanici više o njoj ne moramo uopšte da govorimo. Oni sami o sebi najviše govore. Mi u parlamentu počinjemo da radimo ono što ne treba da radimo ili radimo protiv zakona, pa ne treba da nas čudi što i naš ugled opada kod građana. Izgleda da je naročito vladajuća većina svesna toga i da upravo zbog toga, da tu sliku ne bi javnost mogla da vidi, i nema tih direktnih TV prenosa. Međutim, uvek se sazna istina. Mala je ova država, od uha do uha idu priče o tome šta se radi i kako se radi. Od istine ne možemo da pobegnemo.
Nastavljamo raspravu prema prijavama za reč. Za reč se javio narodni poslanik Zoran Ćirković, predsednik poslaničke grupe Nova Srbija.
Gospođo predsedavajuća, dame i gospodo narodni poslanici, izbor devetog člana Saveta radiodifuzije je izazvao u javnosti različite reakcije. Od tih različitih reakcija, preovlađujuće su one koje takav izbor osporavaju. Iz tog razloga i poslanička grupa Nove Srbije neće podržati predlog ovog kandidata za Savet radiodifuzije, iz prostog razloga što izražava određene rezerve i sumnje u kvalitet predloženog kandidata. Prvo, zaista moramo ustanoviti koja je to adresa gospodina Radenovića. Ako je gospodin Radenović živeo u Peći do NATO napada na našu zemlju i ako je u tom ratnom vihoru i naknadne okupacije Kosova morao da pobegne sa Kosova i Metohije, ne vidim razloga zašto se nije sklonio u susedno selo Goraždevac, gde živi preko hiljadu Srba. Goraždevac je od Peći udaljen nekih sedam-osam kilometara. Ako se nije sklonio u Goraždevac, zašto nije otišao u Veliku Hoču. Ako nije mogao u Veliku Hoču, zašto se nije blagovremeno sklonio u Lipljan, u manastir Gračanica, u Prizrensku bogosloviju ili u Štrpce, gde je postojala velika enklava srpskoga življa, koja je i sada brojna. Dakle, nismo sigurni da gospodin Radenović stanuje na Kosovu i Metohiji. Taj razlog, ako se utvrdi da stoji, dovoljan je da njegov izbor diskvalifikujemo. Drugo, u javnosti se gospodin Radenović predstavlja kao diplomirani pravnik, a onda njegova supruga izveštava javnost da se on lažno predstavlja. Znači, gospodin Radenović je student u ostavci. Mi znamo da ovde ima studenata u ostavci, nadam se da taj broj nije veliki. Oni će podržati gospodina Radenovića. To je valjda esnafska solidarnost. Kada govorimo o esnafskoj solidarnosti i esnafskom zalaganju, ni jedno udruženje novinara, ni UN, ni NUNS, ni UNS, ni udruženje sa Kosova i Metohije ne stoji iza tog kandidata. Jadna je činjenica da se čovek kandiduje, a iza njega niko ne stoji, niko njegov izbor ne podržava. Sada se čovek pita ko to njega podržava, ko to podržava jednog studenta u ostavci, ko stoji iza njegove kandidature? Kažu da je to taj lobiorganizovan oko "Pink" televizije. Znamo ko je Pinki, ne znamo samo još ko je Tito. Zaista ne znamo ko podržava tog gospodina. Ako je taj lobi toliko jak da to čini u nameri da sebi obezbedi državnu frekvenciju, onda ova skupština mora da se izjasni da li podržavanje takvog kandidata na neki način znači izdaju ideala 5. oktobra. Još jednom vas pozivam da razmislite o ovom izboru. Predlog ovog kandidata nije dobar. Nadam se da ova skupština ne može obezbediti 126 glasova, a ako ih obezbedi, ono što je sigurno, među tim glasovima neće biti glasova Nove Srbije.
Nastavljamo raspravu prema prijava za reč. Reč ima narodni poslanik Dragiša Đoković. Sledeći prijavljeni za reč je narodni poslanik Ljubiša Maravić.
Dame i gospodo narodni poslanici, ispada da je dobra stvar što je zabranjen TV prenos, jer ponovo narod neće da vidi još jednu zloupotrebu, još jednu bruku, još jednu nesreću, još jednu manipulaciju. Vas, pojedine koji su bili na Odboru za Kosovo i Metohiju, zamolio sam i tražio da se možemo oko svega preganjati, oko svega trgovati, sve strančariti, ali kada je u pitanju Kosovo i Metohija, da tu ne možemo trgovati i ne možemo se ponašati tako neodgovorno i neozbiljno. Mi danas nemamo izveštaj odbora, niko nije nadležan za ovaj predlog, nemamo podnosioca koji bi nam obrazložio svoj predlog. Ne bi ni mogao iskreno da ga obrazloži, jer je predlog u potpunosti u suprotnosti sa zakonom, u potpunosti je suprotan proceduri i nelegitiman. Hoću da kažem da su poslanici DSS-a podneli još 8. maja zahtev predsedniku Odbora za Kosovo i Metohiju da se izjasnimo po pitanju predloženog kandidata za člana Radiodifuznog saveta. Po tom pitanju smo dobili odmah telegram, u kome nas predsednik poziva na sednicu zakazanu za 13. maj, gde kaže da bi tema dnevnog reda bila razmatranje predloga za izbor člana Radiodifuznog saveta sa Kosova i Metohije. Do tog sastanka nije došlo. Sastanak odbora je odložen na neodređeno vreme. Zašto se beži od toga? Ne mogu da pretendujem da se članovi Odbora za Kosovo i Metohiju izjašnjavaju o tome da li je Veselinov, na primer, na vezi sa Isusom Hristom, pa će pasti kiša ili neće, ali ono što se tiče Kosova i Metohije i što treba da odlučuje ova skupština, sasvim je normalno da se Odbor za Kosovo i Metohiju izjasni. Kada smo u petak na sednici Odbora, prvoj sednici Odbora za Kosovo i Metohiju posle dve i po godine, to je dokaz koliko je nama, ovoj skupštini, stalo do Kosova i Metohije, tražili da se ova tačka uvrsti u dnevni red, šta je bilo? Posle prve tačke dnevnog reda, poslanici koji nisu sa Kosova i Metohije, članovi Odbora, sa izuzetkom gospode Branka Beševića i Borislava Pelevića, napustili su sednicu Odbora, tako da nismo imali kvorum i nismo mogli o ovom pitanju da raspravljamo i to je još jedan dokaz kako je sve to neodgovorno i neozbiljno. Hoću da vam kažem kao čovek koji živi na Kosovu i Metohiji, koji je imao tu sreću ili nesreću da još živi dole, izgleda mi, kako ova vlast radi, da je mnogo bolje i da se mnogo više forsiraju oni koji žive od Kosova, a ne na Kosovu i to je ono što je žalosno i što nije dobro. Mogu da vam kažem da predlog kandidata apsolutno ne ispunjava zakonsku proceduru, hajde da mi svi ne radimo ono što je radio Slobodan Milošević, da ponovo ne bude Kosovo predmet za manipulaciju, setite se glasova koje je Milošević krao u kooaliciji SPS-JUL-ND. Ne zna da li ta Nova demokratija i dalje postoji, jer Milošević je tada krao te glasove, pa su ti poslanici ovde odlučivali o sudbini cele Srbije i srpskog naroda. Molim vas da ponovo ne nastavljate tu tradiciju, da vam ponovo Kosovo i Metohija ne služi kao jedan poligon preko koga će se krasti. Nemojte preko nas, nemojte molim vas. Kada ovo kažem, znajte da niti ja, niti DSS ima svog kandidata za člana u radiodifuznom savetu, niti ga protežira. Molim vas, ispoštujte proceduru, dajte čoveka koji je stručan i koji živi na Kosovu i Metohiji, dobićete podršku DSS-a, to vam garantujem. Nemojte na ovakav način čoveka koji ne može ni u kom slučaju da bude član tog radiodifuznog saveta protežirati, nisu zbog ovoga neki od naszapalili TV Bastilju 5. oktobra, nismo zbog toga jeli suzavac i šetali 1996. i 1997. godine. Nismo zbog toga i takvih, da bi nam ti takvi bili na odgovornim mestima, da bi nastavili tradiciju Slobodana Miloševića. (Aleksandar Radosavljević, sa mesta: Gde si ti šetao?) Nije me sramota, gospodine, šetao sam dok si ti sedeo u zavetrini, borio sam se za tvoje pravo, javi se pa diskutuj, a ako ti je program "Pink" i Željko Mitrović, ako ti je mnogo blizak, izvoli pa ga brani. Molim vas, nemojte da dobacujete, da polemišete, budite kulturni kao što ste lepi, pa pričajte fino i kada dobijete reč, malo se uljudite, znam da ste vi nervozni i nestrpljivi, ali vreme ističe. Peščani sat se okrenuo, vreme teče i isteći će. Prema tome, vi možete, mogao je i Milošević da izglasa da je zemlja okrugla, pardon, četvrtasta, ali zemlja je ostala takva kakva je bila i vi ćete gospodo izglasati sve što hoćete, ali ovaj kandidat nema ničiju podršku. Dobili ste i pismo Udruženja novinara Srbije, dobili ste pismo struke onih koji dole žive, ali vi nastavite i dalje, forsirajte one kojima ovo ne pripada i koji ovo ne zaslužuju. Prema tome, možete izglasati, odgovornost je na vama, uvešće se nekada i TV prenosi, isteći će vaš mandat, biće odgovornosti, biće pitanja i nemojte ovo da koristite za vaše svađe unutar tih ostataka DOS-a, jer više se ne zna ko postoji. Nemojte da se prepucavate i preganjate preko Kosova i Metohije, nemojte da pitate po televiziji ko je zloupotrebio novac, ko je šta uradio, ko prodaje Kosovo, ko traži dve i po milijarde dolara za status Kosova. Poštujte zakone, procedure koje ova skupština donese, a ova skupština je donela zakon, gde kaže da član radiodifuznog saveta mora da živi na Kosovu i Metohiji. Gospodin Radenović ne živi na Kosovu i Metohiji, to je očigledno, živi u Podgorici. Nema ni kvalifikaciju, pored biografije koja je ovde, smešna je, od 1986. do 1991. godine Pravni fakultet, nezavršen normalno, a ako malo bolje pogledate, čovek je 1963. godište, znači da se u 23. godini upisao na fakultet. Verovatno je pre toga imao pametnija posla itd. Prema tome, ne možemo tako, kažem još jednom, i to po stoti put, jer setite se da su i albanski teroristi iz Podujeva glasali za kooaliciju SPS-JUL-Nova demokratija, nemojte ponovo to da radite, nemojte preko Kosova da trgujete, da sređujete medijski prostor Srbije. Kažem vam još jednom, uopšte nije sporno, ispoštujte proceduru, dajte bilo kog čoveka, ali ko ispunjava zakonske uslove, ko živi na Kosovu i Metohiji, ko ispunjava te odredbe koje smo doneli. Nemojte da vam jedan medij, uslovno rečeno, o kome ne želim da se izjašnjavam, jer ne dolikuje, nije dostojan da mu se ime pomene u ovoj skupštini, jer je element nečega što je ružno i što trba da bude prošlost, nije ružičasto stanje, nego ružno, nemojte da vam on bude prioritet, bićemo odgovorni svi mi koji budemo izglasali ovaj predlog i podržali ovakav izbor kandidata. Zato apelujem da u danu za glasanje preispitate svoju savest i ispoštujete zakonsku proceduru, odnosno odredbe zakona, članove koji određuju to i da ne glasate za ovog predloženog kandidata, da se procedura ponovi, jer ima i drugih kandidata, hvala bogu, nije ništa tragično i zato vas molim da tako uradite.
Pravo na repliku, narodni poslanik Momčilo Trajković.
Samo da razjasnimo neke stvari, samo da vam kažem da sam za kandidaturu gospodina Radenovića saznao iz novina. Dakle, nisam učestvovao ni u kakvom kandidovanju gospodina Radenovića, ali ono što hoću da kažem je sledeće: čoveka poznajem, porodicu poznajem i taj čovek sa tim kvalitetima može da bude član saveta. Što se tiče dokumentacije, o tome neka se izjasne nadležne institucije. Rekao sam da sam čoveka viđao dole, ne samo njega, niti mi je palo na pamet da njega kontrolišem da li dole živi ili ne. Ako postoji dokumentacija koja je relevantna, onda je to argument da možemo da glasamo. Ukoliko postoje drugačiji stavovi, mišljenja, saznanja, dajte ljudi da to pitanje razrešimo. Dakle, niti je Goran Radenović moj kandidat, niti ga protežiram, znam da ima boljih, uvek ima boljih, ali je gospodin Radenović na listi, čoveka poznajem, poznajem porodicu i bilo bi glupo da ne izađem ovde i vama da kažem o tom delu, o tome kakav je taj čovek i odakle dolazi. Sve ostalo je u stvari odgovornost njegova i onih koji ga predlažu. Izvolite, ako ima nekih drugih saznanja, neka se to dokaže. Što se tiče Odbora za Kosovo i Metohiju, razmišljajući isto kao i gospodin Đoković, da mi treba da se izjasnimo o kandidatu, predložio sam da se sednica održi, dobio sam nakon zakazivanja sednice od nadležnih službi da odbori, Odbor za informisanje i kulturu i Odbor za Kosovo i Metohiju, ne treba o tome da raspravljaju, jer je to direktno ovlašćenje radiodifuznog saveta i zato se tako predlaže.U tom smislu je otkazan sastanak.Prema tome, imamo mogućnost i ovde plenarno da se izjasnimo, jer naš stav, pozitivan ili negativan, ne bi mogao da utiče, jer to nije naše ovlašćenje, a ne zato što sam pod nekim pritiskom to uradio.Prema tome, predlažem da svi koji imaju ovde iznesu argumente, da dobro procenimo, do dana za glasanje imamo dosta vremena i da povučemo potez koji će biti najbolji. Smatram da ako ovaj čovek ispunjava uslove, na osnovu dokaza koje je priložio, da ovaj prvi deo ispunjava, treba ga podržati. Ukoliko ima drugačijih mišljenja, drugačijih dokaza, treba videti, u životu sam mnogo žrtvovao da bih stao bilo iza koga, jer smatram da oko Kosova i Metohije treba da budu oni ljudi koji će se stvarno boriti za Kosovo i Metohiju. Gospodin Radenović je bio jedan od ljudi koji je dao veliki doprinos u borbi protiv albanskog separatizma, bio je zajedno sa nama, pored mene je bio dosta često, vodio je tu borbu i imam moralnu obavezu, kao čovek koji ga poznaje, da ovo kažem.
Upozoravam vas na prekoračenje dozvoljenog vremena.
Da li je sve to u redu, vi ste tu da odlučite. Hvala.
Reč ima narodni poslanik Ljubiša Maravić, nije prisutan. Sledeći prijavljeni za reč je narodni poslanik Zoran M. Anđelković, poslanička grupa DOS i neka se pripremi narodni poslanik Dragan Ljubojević, poslanička grupa SRS.
Uvaženi narodni poslanici, nažalost, u momentu kada treba da izaberemo devetog člana Saveta za radiodifuziju ponovo se u Skupštini Srbije podmeću politikatnstva, sitni politički interesi i lomiti se preko ovakvog ozbiljnog segmenta, kao što su mediji i sve što oni treba da donesu u daljem procesu stvaranja evropske Srbije, za nas Liberale Srbije i DOS-Reforma Srbije je neprihvatljivo. Narodna skupština Republike Srbije je izuzetno ozbiljno i najviše telo u ovoj zemlji. Mi smatramo da je poštovano ono što smo dogovorili kao proceduru, a dogovorili smo da osam članova, koje smo već izabrali, predlažu devetog člana. Ako nismo imali spora oko tih osam članova, ako su tih osam članova radiodifuzije imali dovoljno vremena da sagledaju sve okolnosti kada je u pitanju gospodin Radenović, i ako je takav predlog došao pred parlament Srbije, ne vidim zašto ponovo zamena teza, zašto ponovo sve ono što ne priliči ovom visokom domu. Želja nam je da što pre naše uzburkane strasti privedemo nekim evropskim normama i načelima ponašanja i da ambijent, pogotovu medijski, približimo nekim standardima evropskih modela. Ne vidim razloga da oko ovoga pravimo sitne političke igre, gde pojedine grupacije ovde smatraju da će im doneti neke koristi. Za nas je to neprihvatljivo. To nije ozbiljna politika. Ponovo pozivam da se ispoštuje procedura. Proceduru smo jasno i eksplicitno ustanovili. To je procedura u smislu da osam članova imaju zadatak da predlože devetog člana i DOS-Reforma Srbije i Liberali Srbije će glasati za ovaj predlog.
Reč ima narodni poslanik Dragan Ljubojević, poslanička grupa Srpske radikalne stranke, zatim narodni poslanik Dragan Lazić, poslanik poslaničke grupe Demokratske stranke Srbije.
Dame i gospodo narodni poslanici, ova skupština je mnogo toga usvojila, a kosilo se s Ustavom, zakonima. Mnoge zakone je usvojila, bili su protivustavni, mnogo izbora i imenovanja donela je na protivzakonit način, kršeći neke ranije zakone i Ustav koji je sada na snazi, pozivajući se na to da su nedemokratski ustav i zakoni koje je doneo prethodni režim, da ti zakoni nisu u duhu demokratije, pa mogu i da se krše. Međutim, izbor devetog člana Saveta Republičke radiodifuzne agencije, ako se predlog usvoji, biće izvršen uz kršenje zakona koji je Skupština donela u ovom sazivu. Dva člana Saveta Republičke agencije za radiodifuziju su izabrana na ovoj skupštini na protivzakonit način. Oko toga je bilo sporenja u javnosti. To je činjenica, bez obzira što vi to negirate ili prelazite preko toga. Nesporna je činjenica da su dva člana Saveta Republičke radiodifuzne agencije izglasana i izabrana na protivzakonit način, a sada taj Savet Republičke radiodifuzne agencije, nezakonito konstituisan, predlaže nama devetog člana Saveta Republičke agencije za radiodifuziju, opet na nezakonit način. Činjenica je da ima sporenja u javnosti. Neki veruju Momčilu Trajkoviću, da taj čovek živi na Kosovu i Metohiji. Ima onih koji veruju njegovoj supruzi, da taj čovek ne živi na Kosovu i Metohiji i da nije završio pravni fakultet. Znači, javnost je podeljena. Na nama ostaje da verujemo Momčilu Trajkoviću, koji je u svom obrzaloženju rekao da ga je viđao na Kosovu i Metohiji i da poznaje njega i njegovu porodicu. Viđali ste vi, gospodine Trajkoviću, i Klintona na Kosovu i Metohiji i Medlin Olbrajt. Ako je to dovoljan argument, odnosno razlog da neko bude izabran za člana Saveta Radiodifuzne agencije, zašto niste predložili i podržali takav predlog? Pretpostavljam da nekog od njih i lično znate, da ste imali prilike da ih upoznate. Za familiju nisam siguran. Takođe je nesporna činjenica da smo utvrdili čiji je kandidat dotični Goran Radenović, on je kandidat jedne, ne mogu da je nazovem televizije, pre je to bilten jedne od vladajućih stranaka. On je kandidat korporacije "Pink", koja je javno glasilo Demokratske stranke, čiji program uređuju funkcioneri Demokratske stranke i Građanskog saveza; dodaju mi kolege da je bilten i Građanskog saveza Srbije, za taj momenat nisam znao. Dakle, ovaj savet će se baviti ozbiljnim pitanjima, ozbiljnim problemima, gazdovaće, odnosno raspolagaće prirodnim bogatstvom ove zemlje, to su frekvencije, dodeljivaće nacionalne frekvencije. To je izuzetno značajna oblast, jer svi smo svesni činjenice koliki uticaj na javno mnjenje, na kreiranje javnog mnjenja i na sve što se dešava danas u savremenom svetu imaju sredstva komunikacije, pre svega, elektronski mediji. Ovo mesto člana Saveta za radiodifuziju, koje treba da popuni Goran Radenović, na neki način je kupljeno od strane Televizije "Pink"; pokušava Televizija "Pink" da obezbedi pet glasova u Savetu Republičke radiodifuzne agencije, kako bi ona dobila nacionalnu frekvenciju. Danas čitam u novinama da se u Skupštini Srbije pravi neka nova koalicija, koja će izglasati devetog člana Saveta Republičke radiodifuzne agencije. To je ona rezervna varijanta. Očigledno je da zbog novonastalog sukoba na relaciji Čović-Mitrović, Demokratska alternativa neće glasati za ovog devetog člana Saveta Republičke radiodifuzne agencije, ali tu uskače rezervna varijanta, kako danas pišu novine, Socijalistička partija Srbije i Stranka srpskog jedinstva. Upozoravam vas da se ovo što radite kosi sa zakonom koji ste vi doneli i da će jednog dana sve to pasti u vodu, promeniće se skupštinska većina, da li do kraja godine, da li na proleće ili krajem naredne godine, promeniće se odnos snaga u Republičkoj skupštini. To što ste na nelegalan i nezakonit način izabrali Savet Republičke radiodifuzne agencije, a on nekom dodelio frekvencije, ne znači da će doveka trajati i da će doveka oni, kojima ste vi na protivzakonit i protivustavan način dodelili neku privilegiju, neko prirodno bogatstvo,time raspolagati i gazdovati. Hvala.
Pravo na repliku ima narodni poslanik Momčilo Trajković.
Posle ovoga neću imati potrebu da ponovo govorim. Ponavljam, ne tvrdim da gospodin Radenović živi na Kosovu i Metohiji, ali ne tvrdim ni da ne živi na Kosovu i Metohiji. On ima dokaz od nadležne institucije da živi na Kosovu i Metohiji. Nisam ga pratio i nisam išao za njim. Ako ima nečega što govori suprotno tome, dajte da to dokažemo, kako ne bismo išli za nečim što nije dobro. Podržavam ga, ukoliko su tačna sva dokumenta koja je podneo gospodin Radenović kao kandidat. Govorio sam kao čovek o gospodinu Goranu Radenoviću. Tog gospodina znam od malena. Znam njegovog oca. Moram da kažem da sam sada direktor firme u kojoj je prethodno direktor bio njegov otac, pa bi bilo glupo da ne kažem nešto dobro ili nešto loše, ukoliko je bilo nečeg lošeg kod gospodina Radenovića. O tom dečku mogu da kažem sve najbolje. Što se tiče ovoga, znam da je bio van Kosova i Metohije, ali znam i da se vraćao. Da li se odjavljivao ili se nije odjavljivao, dokumenta o tome govore. Da li ima završen fakultet ili nema, da li je rekao da ima fakultet, dokumenta o tome govore. Za to ne mogu da garantujem. O tome neka govore nadležne institucije. Što se tiče Klintona i Olbrajtove, nisam imao sreću da im upoznam porodicu. Moram da kažem da su mnogi, koji su tada bili na vlasti, bežali sa Kosova i Metohije, bio sam jedan od retkih, uz poštovanog poslanika gospodina Ljubu Kragovića, koga zbog toga izuzetno cenim, što smo ostali da odbranimo ono što se odbraniti može. Razgovarao sam i sa crnim đavolom da bih spasao makar jedan život. Mnogi me ljudi i danas sreću i zahvaljuju mi se zato što sam im pomogao onda kada im je bilo najteže. To mi nije minus, naprotiv smatram da mi je to plus. Nisam čovek koji želi da ulazi u sukobe. Vašu političku platformu vi cenite i za nju se borite. Poštujem to što vi radite. Nikada nisam želeo da ulazim u neke sukobe, pogotovu ne u neke suštinske sukobe, čak sam imao priliku da vas podržim, jedini u ovoj sali, kada vas mnogi nisu podržali. Zbog toga, u komunikacijama sa Srpskom radikalnom strankom, kao i svim ostalim snagama, želim da imam korektan odnos, uz argumentovanu raspravu. Hvala.
Reč ima narodni poslanik Dragan Lazić, a sledeći prijavljeni govornik je narodni poslanik Zoran Krasić.
Poštovane dame i gospodo, gospođo predsedavajuća, ostaje opor utisak da nema nijednog predstavnika Saveta za radiodifuziju, a njih je osmoro izabrano ovde, u ovoj skupštinskoj sali. Mislim da je mnogo važnije da jedan od njih bude predlagač devetog člana Saveta, a koji treba da bude sa Kosova i Metohije, jer bi to bilo autentičnije. Ovako, ostaje nemušto u ime koga govori gospodin Trajković: da li u ime DOS-a, da li u ime Radiodifuznog saveta, ili je možda predlagač ispred porodice Radenović. [[Smeh i aplauz prisutnih poslanika u sali.]] Ništa nije smešno, ovo je vrlo ozbiljna tema. Gospodina Radenovića isto znam koliko i gospodin Trajković. Nećemo sada da se kunemo ko je kakav doprinos dao u celom ovom petnaestogodišnjem opozicionom periodu rada. Ostaje nešto zabeleženo što je gospodin Trajković prećutao. Gospodin Trajković je prećutao da je gospodin Radenović poslednji predsednik Saveza socijalističke omladine Prištine, u stvari možda je to bila komunistička omladina. Prećutao je činjenicu da je to bio njegov kadar. O tome treba popričati. Prećutao je činjenicu da je, posle toga, prešao u Novu demokratiju, to je bilo 1990. godine. Prećutao je činjenicu da se i sada po Podgorici hvali da ima "jaka leđa" koja će da ga proguraju na mesto koje preferira. Koja su to leđa? Pretpostavljam da je to medijska kuća u kojoj radi, to je Televizija "In", odnosno ogranak Televizije "Pink" za Crnu Goru; gospodin Goran Vesić koji ovih dana ne gostuje u ovom našem zdanju, takođe ga podržava. Takođe je očigledno da ga podržava i gospodin Trajković, iz nekih sasvim drugih razloga, a govori i u ime DOS-ada ga i DOS podržava. Kada nema članova Radiodifuznog saveta, kada nema ljudi koji bi stali iza te ličnosti, bojim se da se ponovo nastavlja sa komitetskim odlučivanjem, dakle onako kako je to rešio DOS, a ne po tome da li poseduje stručne kvaliteta, da li je sposoban da radi na ovom mestu. Bojim se da je u pitanju preuzimanje jedne nacionalne frekvenicje, iako ih je ostalo još tri, pa može da se sprovodi informativna politika određenih struktura. To što nema televizijskog prenosa i kako se to radi na Televiziji "Pink" najbolje govori da smo na pragu novih izbora, a posle tih izbora, dame i gospodo, moraćete malo da se zamislite koji je to čovek, koji su to ljudi bili izabrani za Radiodifuzni savet, koji su ljudi u Upravnom odboru državne televizije, kako će nastaviti rad ta državna televizija posle tih potencijalnih izbora. O tome ćemo tek razgovarati. U svetlu svega što sam malopre rekao, kada se već neko kune u Kosovo i Metohiju, čuli smo da postoji Strategija Vlade Republike Srbije za Kosovo i Metohiju. Da li je u sklopu te strategije i 210 radnika Radio-televizije Priština ovih dana otpušteno? Pretpostavljam da ste to pismo dobili. Da li je u sklopu te državne strategije otpuštanje 7.800 radnika u Elektroprivredi Kosova i Metohije? Ako je to u sklopu državne strategije, a birate ljude koji su u Podgorici, a ne u centralnom ili na severnom Kosovu, sasvim je jasno da se ta državna strategija nalazi u nekoj vrsti ćorsokaka. Sigurno je da je bilo mnogo boljih rešenja. Nemojte da me ubeđujete da nema ljudi sa Univerziteta, koji su i danas aktivni, koji žive u centralnom Kosovu ili na severu Kosova i Metohije, a koji bi zadovoljili sve potrebe koje zahteva jedno takvo mesto kao što je član Saveta za radiodifuziju. [[Žagor.]] Molim vas da me saslušate. Ako želite, ja ću vas saslušati, kao što to uvek činim. Očigledno je da je neko nervozan, pa bih ovim i završio. Zamolio bih kolegu poslanika da izađe za govornicu i kaže to što misli. Inače, nisam imao prilike da čujem da je govorio na temu Kosova i Metohije. Ako već postoji ozbiljna državna strategija, moraće se ozbiljno pozabaviti i personalnim rešenjima, ali ne ovakvim. Znam Gorana Radenovića u sasvim drugačijem izdanju od onoga o kome je pričao gospodin Trajković. Znači, DOS veruje jednom čoveku, a ne veruje stručnim kvalitetima čoveka koji treba da bude izabran. Hvala. [[Aplauz u sali.]]
Čitavo izlaganje gospodina Lazića odnosilo se na diskusiju narodnog poslanika Momčila Trajkovića, koji je i pomenut nekoliko puta. Njegovo izlaganje je bio komentar diskusije gospodina Trajkovića. Reč ima narodni poslanik Momčilo Trajković.
Pristalica sam toga da pozicije dobiju pre svega oni ljudi koji žive na Kosovu i Metohiji. To je zakon definisao i u to neću da ulazim. Mislim da je pogrešno što je zakon to tako definisao, ali je to tako. U mom političkom delovanju, cilj mi je da spojimo one koji su prognani i one koji su na Kosovu i Metohiji. Gospodinu Laziću bih rekao da smo bili u istoj partiji, bili smo zajedno u Socijaldemokratskoj partiji. On je bio predsednik Gradskog odbora Socijaldemokratske partije, zajedno sa mnom. Cenim njegov doprinos. Gospodin Lazić, kao i mnogi, ne živi danas na Kosovu i Metohiji. Gospodin Lazić je morao da napusti Kosovo i Metohiju, jer je živeo u centru Prištine, a tamo ni mrav ne bi mogao da ostane živ, a o gospodinu Laziću da i ne govorim. Zbog toga, u tim raspravama, treba da vodimo računa o svemu tome. Gospodin Lazić, isto tako, predstavlja kosovsko-metohijske Srbe, i to na visokim pozicijama, ovde, u parlamentu, kao i u saveznom parlamentu. Naravno, to podržavam. Gospodin Lazić je čovek koji zaslužuje tu poziciju. Mislim da to radi na najbolji način. Zbog toga, smatram da i u ovoj situaciji, kada raspravljamo o jednoj temi koja je teška, oni koji su morali da napuste Kosovo i Metohiju, bar malo moraju da imaju razumevanja za one koji su u sličnim pozicijama. Smatram da tu temu ne treba da otvaramo na taj način, već da treba da pokušamo da ove stvari spojimo.
Reč ima narodni poslanik Zoran Krasić, a sledeća prijavljena za reč je narodna poslanica Svetlana Stojanović.
Izbor devetog člana Saveta, koga predlažu osmorica izabranih članova, i to pre mesec dana, očigledno je samo povod da se otvori tema kako će da se izvrši raspodela tih frekvencija kao nacionalnog bogatstva, ko će i kako da se pozicionira i ko će unutar DOS-a da povuče, dobije prevagu pred predstojeće izbore, verovatno na svim nivoima. Tako da ova današnja rasprava o tome da li Goran živi u Podgorici ili na Kosovu i Metohiji, da li je završio fakultet ili nije, šta žena misli o njemu, čiji je bio kadar, ko ga je predložio, jeste nešto što je ubačeno, kao obična kost koja treba da se glođe u ovoj sali, da bi se zamaglilo ono glavno i centralno pitanje, a to je da se ovaj zakon odlaže, odnosno njegova primena se odlaže skoro godinu dana, upravo zbog toga što DOS, ovakav izvorni, krnji ili onaj sledeći, nije ni bitno, nije zadovoljan postojećim stanjem u medijskoj sferi, a pogotovo kada su u pitanju elektronski mediji. On to stanje želi da promeni, ali ne postoji saglasnost na šta treba da liči ta buduća promena. Očigledno, u pitanju su pozicije i procena da pri sutrašnjem, eventualnom, glasanju u tom savetu, verovatno bi neka odluka morala da bude 5:4. Tako da je Goran, ni kriv ni dužan, praktično izvučen kao jedan problem, odnosno kandidat koga sada ovde ljudi svlače, ulaze u njegov moralni lik, zašto se iselio, kad se iselio itd. Svi zaboravljamo da se u suštini radi o jednom lošem zakonu, lošem rešenju koje izvlači i stvara ovakve probleme. Ceo taj savet, njegova nadležnost, poslovi koje treba da radi, pa zašto ne reći, i primanja koja treba da se obezbede članovima tog saveta, malo podseća na neke nevladine organizacije, jer očigledno Vlada Republike Srbije, kada je predložila onakav Zakon o radiodifuziji, nije imala niti nameru, niti želju da preuzme kompletnu odgovornost za stanje elektronskih medija. Predlogom takvog zakona formirala je odgovarajući savet, pa na njega prenela neke poslove, navodno stručnjaci će to da rade, a u stvari radiće politbiro DOS-a, onaj politbiro DOS-a koji se hvali paljenjem zgrade Televizije Srbije. SRS, naravno, ne želi da posreduje u tim svađama, ne želi da arbitrira u predstojećem pozicioniranju političkih stranaka, ne toliko medija. Oni koji pričaju da pojedini mediji u tom savetu imaju svoje zastupnike, svesno zaboravljaju ili ne žele da kažu da se u stvari radi o političkim strankama. Zna se tačno, neko je u sukobu sa B-92, a B-92 skoči do nekoliko ambasada, pa prijavi, pa nam onda izlaze neki državni funkcioneri i kažu, oni su tužibabe, bili su da nas prijave kod Amerikanaca. U suštini, pričamo o onome na čemu je DOS naročito insistirao kada je na talasu tog pokreta došao na vlast, pričamo o tzv. slobodnim i nezavisnim elektronskim medijima, koji su formirani i osnovani tuđim parama, u doba najteže ekonomske krize i rata i iz toga izvlačimo problem Gorana Radenovića. Zabavljaćemo se mi danas sa Goranom Radenovićem, odložiće se rasprava, odnosno glasanje za utorak. Verovatno će on čovek i da povuče tu svoju kandidaturu. Verovatno je imao i neke lične motive, zbog primamljivog iznosa naknada koje bi primao kao član tog saveta i verovatno postoji potreba da čovek obezbedi neku svoju egzistenciju. Nije dobro da loš zakon sa lošim rešenjima Skupština u raspravi zloupotrebi na neprimeren način, pa se priča o familiji, o porodici, o ispravljanju nekih nepravilnosti, pogrešnih postavki zakona i da svi zaboravljamo pozicioniranje stranaka DOS-a, koje su očigledno u svađi i to unutar koalicije i u očiglednom stanju raspada, svaka stranka pojedinačno. Mi ne želimo to da lečimo, želimo da vam pomognemo da se što pre raspadnete, želimo da vam pomognemo da se nikada ne izabere ovaj savet, da nikada ne počne da radi, da nikada ne podeli ni jednu frekvenciju, niti da odredi ko će da koristi nacionalno blago, već neka vlada i nadležna ministarstva da predlažu promenu zakona i preuzmu odgovornost. Iza ove nazoviobjektivnosti tog saveta krije vam se Zoran Predić, Goran Vesić i da ne nabrajam. Vrlo dobro znate ko se krije, a to su oni iz onog budžaka koji kreiraju i mentalno zdravlje ovog naroda, ovakvim napisima u novinama i ovakvim izveštavanjem građana preko elektronskih medija. Odmah bih digao ruku za Gorana Radenovića ako bi izašao ovde i garantovao da će i SRS biti prisutna jedan minut dnevno na udarnom mestu u RTS-u ili u drugom elektronskom mediju. Pazite, pišete demokratske standarde, a ovi demokratski standardi će se primeniti za koji mesec.
Reč ima narodni poslanik Svetlana Stojanović, a posle nje narodni poslanik Nataša Jovanović.
Poštovani narodni poslanici, Zakon o radiodifuziji ima plemeniti cilj da obezbedi slobodu, profesionalizam i nezavisnost u radu TV i radio stanica. Ovaj zakon zabranjuje svaki oblik cenzure i uticaja na rad televizije i radija, propisuje objektivnost, zabranjuje diskriminaciju itd, parafraziram član 3. Ove više nego časne ciljeve treba po zakonu da ostvari Republička radiodifuzna agencija, telo nezavisno od bilo kog državnog organa i svih pravnih i fizičkih lica, koja se profesionalno bavi televizijskim i radio novinarstvom. Radiodifuznom agencijom upravlja savet agencije, čije su nadležnosti ogromne. Znači, donosi strategiju razvoja, kontroliše rad TV i radio stanica, izdaje dozvole za emitovanje, propisuje pravila koja su obavezujuća za emitere, kažnjava emitere, vodi računa o poštovanju autorskih i srodnih prava, sprečava emitovanje sadržaja koji podstiču diskriminaciju, mržnju, nasilje itd, parafraziram član 8. Prema Zakonu o radiodifuziji, ovlašćenja članova saveta, kako bi ostvarili ovako velike i časne ciljeve, morala su biti ogromna, a mogućnost da se neki član saveta smeni, gotovo da ne postoji. Budući da je samim zakonom određeno da njih devetoro niko ne sme da kontroliše, kako bi im se omogućilo da rade profesionalno i po sopstvenoj savesti, član saveta za radiodifuziju treba da bude bezmalo svetac i nikako živ čovek koji ume da pogreši, ako ga sistem ne kontroliše. Teško je definisat živog sveca, a još teže ga je naći među živim ljudima, ali Zakon o radiodifuziji je definisao ljude koji zasigurno nisu sveci, pa ne mogu biti članovi saveta. To su narodni poslanici, republički i savezni, izabrana i imenovana lica, funkcioneri stranaka (pripadnost bilo kojoj stranci i uopšte bavljenje politikom najbolji je dokaz da o časnom čoveku nema ni govora), vlasnici ili zaposleni na televiziji i radiju, pravosnažno osuđena lica i bračni drug, roditelji, srodnik do drugog stepena srodstva, to je napred navedeni član 25. Skupština Srbije je većinom glasova izabrala osam takvih za koje veruje da je njihov moralni integritet toliki da se na njih nikako i ni pod kojim uslovima nikada u budućnosti neće moći politički ili drugačije uticati, tako da nije potrebno da budu kontrolisani ili smenjivi. Poštovanje zakona i propisane procedure suština je demokratije, pa bih volela da se podsetimo procedure po kojoj smo došli do ovih osam svetaca, a danas biramo devetog. Ne govorim ništa o ličnostima koje smo kao Skupština većinom glasova već izabrali. Govorim o proceduri njihovog izbora i pozivam se na član 24 - postupak biranja članova Saveta. Između ostalog, Skupština će najmanje 30 dana pre odlučivanja o izboru člana Saveta javno objaviti sve važeće liste kandidata; Skupština može pre odlučivanja o izboru organizovati javni razgovor sa predloženim kandidatima radi sticanja uvida o njihovoj sposobnosti. Skupština Srbije nipošto nije bila zainteresovana da iskoristi tu mogućnost tako da nisam, kao poslanik, imala prilike da steknem lični utisak o bilo kom od kandidata čiji mandat može prestati, član 29. Zakona, samo ako ne daj bože umre, sam podnese ostavku ili ako se utvrdi da je pri podnošenju predloga naveo o sebi neistinite podatke ili propustio da navede podatke koji bi ga diskvalifikovali kao člana Saveta. Jednom kandidatu, koji je predložila poslanička grupa DOS - Reforma Srbije, mandat je prestao i pre nego što je izabran, zato što je propustio da navede podatke koji bi ga diskvalifikovali. Zaboravio je da kaže da je iz političkih razloga izbacivao svoje kolege sa fakulteta. Jednog potencijalnog sveca smo tako izgubili unapred. Vlada Srbije je takođe imala kandidata za kojeg je, pre nego što je izabran, ali nakon što je kandidovan, otkrila da nije svetac, pa ga je zamenila drugim potencijalno neprikosnovenim članom. Međutim, stvari najgore stoje sa kandidatima koje smo mi, poslanici Skupštine Srbije, predlagali. Demokratska je odluka Odbora za kulturu i informisanje Skupštine Srbije da kandidat za člana Saveta postane jedan od dva kandidata koji skupe najveći broj potpisa narodnih poslanika, ali ta odluka bila je na snazi samo tri sata. Jedan od dva kandidata sa najvećim brojem potpisa narodnih poslanika, kandidat DOS-Reforma Srbije, onaj što je propustio da kaže nešto iz svoje biografije, srećom je pristao da povuče svoju kandidaturu. DOS je dobio priliku da predloži novog kandidata za sveca. Ostaje problem onih 30 dana, koliko kandidatura mora biti poznata javnosti. Odbor za kulturu i informisanje je u 12,00 časova, na dan kada se biraju članovi Saveta, doneo ispravnu odluku da se ta tačka skine sa dnevnog reda i sačeka propisani rok. U 15,00 časova kao član, tačnije zamenik predsednika Odbora za kulturu i informisanje, dobila sam preko mobilnog telefona poziv da dođem na drugu sednicu Odbora za kulturu i informisanje sa početkom u 15,00 časova. Znači, u 15,00 časova za 15,00 časova. Pošto nisam imala sreće da se nalazim na tri koraka od sale u kojoj se sednica održava, a za razliku od nekih drugih poslanika koji imaju sposobnost teleportovanja iz Soluna i sa drugih mesta, onemogućena sam da uzmem učešće na sednici na kojoj je doneta nova odluka. Umesto kandidata koji je sam povukao svoju kandidaturu predložen je novi kandidat Skupštine Srbije, koji nije morao da čeka 30 dana i svih osam članova Saveta izabrani su iste večeri u 19,00 časova. Sada imamo osam članova radiodifuznog Saveta i već smo prekršili zakon koji nije ni počeo da se sprovodi. Po donošenju Zakona o radiodifuziji zaista je bilo neophodno što pre izabrati Savet da bi, između ostalog, Radio-televizija Srbije bila transformisana u javni servis. To nije urađeno. Nije urađeno čitavih sedam meseci i sada ne znamo ko upravlja RTS-om, upravni odbor po starom zakonu ili Savet radiodifuzne agencije, koji još nije izabran, pa samim tim valjda i ne može da upravlja. Takva situacija ne traje sedam dana. Sada traje već osam meseci. Da bi Savet konačno počeo da radi, a Zakon o radiodifuziji mogao da se sprovodi, biramo devetog člana, onog sa Kosova. Da li taj čovek živi i radi na Kosovu ne znam, da li je stručnjak ne znam ni to, ali mi je iz onoga što sam videla na televiziji i pročitala u novinama jasno da je i jedno i drugo u najmanju ruku sporno. Teško da bi se za ovog devetog člana moglo unapred reći sa sigurnošću da će biti svetac. Kada je Skupština Srbije donela Zakon o radiodifuziji, poslanicima Demokratske stranke Srbije nije bilo dozvoljeno da u tome učestvuju, zato što su prethodnih meseci nedovoljno boravili u skupštinskoj sali, a DOS - Reforma Srbije je baš na tom mestu želeo da ih gleda. Međutim, kada je DOS-u, posvećenom isključivo reformama u Srbiji, komotnije bilo da odlučuje bez DSS-a, tada je Odbor za kulturu i informisanje u 15,00 časova zakazao sastanak za 15,00 časova. Da bismo došli do skupštinskog saziva, koji neće raditi ovako kako mi radimo, nego drugačije i demokratičnije, potrebni su nam izbori.
Reč ima narodna poslanica Nataša Jovanović, a posle nje narodni poslanik Vukosav Tomašević.
Dame i gospodo narodni poslanici, gospođo Čomić, ovakav predlog za Gorana Radenovića uopšte nije mogao da se nađe u skupštinskoj proceduri, jer i ovaj poslovnik, koji je predložila Demokratska stranka Srbije, a koji ste u vašoj međusobnoj trgovini vi iz ostatka DOS-a usvojili, ovako nakaradan kakav jeste ne poznaje takvu mogućnost da neko drugi, osim navedenih u članu 131, daje Skupštini bilo kakav predlog za bilo kakvo odlučivanje. Podsetiću vas na član 131. Poslovnika o radu Narodne skupštine, koji kaže: "Pravo predlaganja zakona, drugih propisa i opštih akata imaju Vlada, svaki narodni poslanik, skupština autonomne pokrajine ili najmanje 15.000 birača". Mi pred sobom imamo predlog koji je potpisao izvesni dr Vladimir Marko, član radiodifuznog Saveta, odnosno radiodifuzne agencije i uputio ga predsedniku Narodne skupštine Republike Srbije. Ovakav predlog za Radenovića uopšte nije mogao da se nađe pred narodnim poslanicima, a da pre toga o njemu nije raspravljao i Skupštini na znanje dao svoj stav Odbor za kulturu i informisanje. Sada se vraćamo na situaciju od pre nedelju dana, kada su poslanici, mi koji ne želimo iz principijelnih razloga da učestvujemo u radu skupštinskih odbora i oni koji su članovi otišli na sednicu Odbora za kulturu i informisanje, tamo su došli Aleksandar Crkvenjakov i Bojana Lekić pa su obrazlagali zbog čega mi nemamo direktan prenos sednica Narodne skupštine Republike Srbije. Glavni i odgovorni urednik i propagator antisrpske i pre svega neobjektivne uređivačke politike, Bojana Lekić, rekla nam je da, između ostalog, to nije moguće, a o tome su govorili Ivan Andrić i Crkvenjakov, zbog toga što još uvek nije formiran i nije izabran deveti član Saveta radiodifuzne agencije. Srpska radikalna stranka je bila protiv usvajanja Zakona o radiodifuziji i kada je bilo reči o pojedinostima rekli smo vam kakva je farsa taj zakon, kakvo pogodno tle za razna lobiranja je Republička radiodifuzna agencija i došli smo do toga da se danas u Skupštini Srbije, evo sve do 12,45 časova, izuzimajući kompetentna i pre svega argumentovana izlaganja gospođe Pop-Lazić i svih ostalih poslanika Srpske radikalne stranke, dešava ono što bi najviše voleli protagonisti određene politike, a uključujući i neke medije u Srbiji u ovoj opštoj borbi za frekvenciju, da se u Skupštini Srbije stvori opozicija po njihovoj meri. To bi voleli i oni koji su danas rekli da neće glasati za Gorana Radenovića, a koji sve vreme glume opoziciju u Narodnoj skupštini Republike Srbije. Pre svega moram, pošto se stanje između Nebojše Čovića sa jedne strane i Željka Mitrovića i Televizije "Pink" sa druge strane, očigledno kroz diskusije te lažne opozicije i vas iz DOS-a prenelo na skupštinsku govornicu, da poručim onima koji su omiljeni opozicionari, ali oni to zaista nikada ne mogu da budu, jer je to jedino pokazala Srpska radikalna stranka u ovoj skupštini i to i vi znate iz DOS-a, a znaju i oni koji bi želeli da budu ta opozicija, da ne moraju baš mnogo da propagiraju stavove Nebojše Čovića, jer kako je on mafijaška pudlica, a svi ste to pročitali u knjizi prof. dr Vojislava Šešelja, i njih će da povuče u ambis zajedno sa sobom. Ne može da se desi takva situacija, kao što se desila prošle godine u septembru i decembru mesecu, da se kroz njihovo lažno predstavljanje kao opozicije izvrši polarizacija biračkog tela, da su oni, kao, fini... (Predsedavajuća: Narodna poslanice, molim vas da svoje stavove o opoziciji dovedete u vezu ....) I te kako je u vezi, gospođo Čomić, jer su oni glasali za Zakon o radiodifuziji i za prethodni izbor članova Saveta, a danas govore o svojim oprečnim stavovima u odnosu na ono za šta se zalaže ostatak DOS-a. Prema tome, mi ćemo koristiti svaku priliku, bez obzira na to što SRS dnevno nema ni deset sekundi na državnoj, ni na svim televizijama koje pretenduju da dobiju nacionalnu frekvenciju, bez prenosa skupštinskih sednica, da vam govorimo kao prava i jedina opozicija, da nije moguće da Narodna skupština, uz takvo kršenje Poslovnika, glasa o ovakvom kadrovskom rešenju za devetog člana Saveta radiodifuzne agencije. Znate pod kakvim sumnjivim okolnostima su i prethodna dvojica, Cvetković i Cekić, izabrani. I dok mi govorimo u potpunom medijskom mraku o ovom lobiranju i ovome što se dešava u Skupštini, moram da vas obavestim, jer i tu oblast je takođe regulisao Zakon o radiodifuziji, da se kroz mrežu kablovsko-distributivnog sistema u Srbiji nudi građanima koji poseduju kablovsku televiziju da gledaju tri ustaška programa: HRT 1, 2. i 3. Oni svakoga dana, pa tako i danas, dobila sam informaciju, prenose sednice hrvatskog ustaškog Sabora. To su vaši prijatelji, to su oni kojima vi idete na poklonjenje. Ugledajte se onda na njih i dajte direktne prenose skupštinskih sednica.
Reč ima narodni poslanik Vukosav Tomašević, a posle njega narodni poslanik Lazar Marjanski.
Dame i gospodo narodni poslanici, u nizu apsurda koji prate rad ove skupštine, danas je na redu još jedan, a to je da raspravljamo o Zakonu o radiodifuziji u trenutku kada u sali nema ni jedne kamere, niti ima ijednog novinara. Sada vidim galeriju i ni jednog predstavnika medija nema ovde. Naravno, nema ni TV prenosa, uprkos zaključku Odbora za informisanje, uprkos apelima poslanika u toku jučerašnjeg rada, da se ponovo uključe kamere. Za to smatram odgovornom predsednicu Skupštine, gospođu Mićić. Žao mi je što je nema ovde, rekao bih joj to u lice. Po meni, ona u ovom trenutku snosi odgovornost za to što nema direktnih TV prenosa zasedanja ovog parlamenta. Prethodno pitanje, koje takođe treba razmotriti pre nego što pređemo na raspravu o ovom predlogu, jeste zašto se o ovome danas raspravlja sa sedam meseci zakašnjenja. Naime, po odredbama članova 114. i 115. Zakona o radiodifuziji, ova skupština je sve poslove oko imenovanja članova saveta trebalo da završi 90 dana nakon stupanja na snagu zakona. Ovaj zakon je stupio na snagu 27. jula prošle godine. Dakle, 27. oktobar je bio krajnji rok, po ovom istom zakonu, da se savet izabere u ovoj skupštini, da se konstituiše i da počne da radi. Takođe, smatram da odgovornost za neprimenjivanje ovog zakona snosi jedino predsednica Skupštine, gospođa Mićić, koja je bila dužna da se stara o primeni ovog zakona. To je još jedna stvar koja ide njoj na teret. Što se tiče ovog kandidata, uz sve dileme koje su već iznete o njemu, u još jednoj nedoumici sam nakon izlaganja gospodina Trajkovića, a to je da li čovek uopšte živi. Ne živi ovde, ne živi onde, da li je uopšte živ? Sasvim je jasno da predloženi kandidat iz proceduralnih razloga, zato što nisu ispunjeni uslovi iz ovog zakona, ne može uopšte biti kandidat. Pročitaću vam predzadnjistav člana 23. ovog zakona koji, između ostalog, kaže: "Devetog člana Saveta predlažu prethodno izabrani članovi Saveta, s tim što predloženi kandidat mora ispunjavati kriterijume za članstvo u Savetu utvrđene ovim zakonom i mora biti lice koje živi i radi na području AP Kosovo i Metohija". Dakle, čak i pod pretpostavkom da je gospodin živ, sasvim sigurno, to se vidi iz njegove biografije ovde priložene, on ne radi na Kosovu. Pitanje je da li uopšte radi, jer tih podataka nema. Prema tome, imamo čoveka za koga ne znamo da li je živ, da li radi, sasvim sigurno ne živi i ne radi na Kosovu. Potpuno je apsurdno i bespredmetno raspravljati o njemu, jer on nije osoba koja ispunjava osnovne odredbe zakona koji je ova skupština usvojila. No, to je vrhunac jedne priče, potpuno apsurdne priče o stanju u medijima, pogotovo u elektronskim medijima i o namerama aktuelne republičke vlasti kada su u pitanju elektronski mediji, uopšte mediji u Srbiji i primena Zakona o radiodifuziji. Podsetiću vas na nekoliko činjenica u vezi ovog zakona. Najpre, nepotrebno je odlagano donošenje Zakona o radiodifuziji, skoro godinu i po dana od konstituisanja Vlade. Donet je, napokon, u leto prošle godine, u julu prošle godine u ovoj skupštini, bez prisustva poslanika DSS-a. Pri tom je, voljom vladajuće većine, suštinski promenjena ključna odredba ovog zakona, a tiče se sastava Saveta radiodifuzne agencije. Izvorna namera autora zakona je bila da se obezbedi nepristrasnost, da se iz rada ovog saveta eliminiše uticaj dnevne politike i političke sfere. Iz tog razloga, Savet je trebalo da ima 15 članova i da veliku većinu u tom savetu daje civilno društvo. Prošle godine je u julu, na predlog Vlade, Savet je sa 15 smanjen na 8 članova, a pri tom se desilo ono što smo mi tada van ove sale najavljivali i tačno ukazali, a to je da će Vlada ovaj savet staviti pod svoju kontrolu. To se danas i pokazuje, jer u Savetu je jedan predstavnik Vlade, jedan predstavnik skupštinske većine, jedan predstavnik iz pokrajinske vlade. Sada imate petog čoveka kog Vlada ispod žita protura i Vlada će da ima apsolutnu kontrolu nad ovim savetom. Na ovaj način se potpuno obesmišljava i sve što je rečeno i napisano u Zakonu o radiodifiziji, a pogotovo se obesmišljava ovaj savet. Jasna je namera da se ništa ne menja u medijskoj sferi u Srbiji, da se ništa ne menja u elektronskim medijima i da se ovaj zakon stavi van snage i pre nego što počne da se primenjuje. Već su pod znakom pitanja dva do sada imenovana člana Saveta, a sada je treći član Saveta pod velikom sumnjom javnosti, pre svega pod sumnjom stručnih krugova, pod sumnjom novinarskih udruženja i asocijacija. Savet je u startu obesmišljen, u startu kompromitovan. On već prilikom konstituisanja potpuno gubi i kredibilitet i legitimitet i jasno je da ovaj savet u budućnosti ne može da ima autoritet, a osnovna stvar koju treba da ima je upravo autoritet, jer uz ovaj zakon on svojim autoritetom uređuje poslove u oblasti radiodifuzije. Sasvim je sigurno da jedan već u startu kompromitovan savet neće moći ni na koji način da donese valjane odluke u ovoj oblasti, pogotovo neće moći da izdržirazne političke i druge pritiske kada na red dođe ono što je osnovno u ovom zakonu, a to je raspodela frekvencija. Da li će ovakav savet moći da nekoj televiziji, koja ne zaslužuje, ukine frekvenciju? Tvrdim da neće, u koliko to ne bude želela Vlada Republike Srbije, odnosno Biro za komunikacije. Dakle, ovakvim konstituisanjem Saveta za radiodifuziju, umesto da taj savet preuzme kompetencije u oblasti elektronskih medija, ovom oblašću će i dalje rukovoditi gospodin Popović iz neke sobe u Birou za komunikacije Vlade Srbije. Budite sigurni, to će vreme vrlo brzo da potvrdi. Bili smo mi u pravu, gospodo, znam da vama ova priča ne pogoduje, prošle godine u julu mesecu, kada ste nas isterali iz ove sale, dok ste vi usvajali ovaj nakaradni zakon, rekli smo ovo van ove sale, na konferenciji za štampu. I bili smo u pravu, potpuno. Sada, evo godinu dana nakon toga vidi se da smo bili u pravu. U pravu smo i ovom prilikom. Završiću nečim što je potpuno apsurdno, a čulo se sa ove govornice, naslušali smo se ovde svega i svačega, pa potpuno apsurdno deluje činjenica da gospodin Trajković, drugi put ga pominjem, pa predlažem da mu date pravo na dve replike, kaže i to prođe, da ga je neki niži činovnik u ovoj skupštini ubedio da ne treba da sazove Odbor za Kosovo i Metohiju. Kao što i kolega, čini mi se da je iz Liberala, to je nekadašnja Nova demokratija, kaže da se ovde neko bavi politikanstvom. Ako mi insistiramo na doslovnoj primeni zakona, a vi to doživljavate kao politikanstvo, to zaista govori mnogo više o vama nego o nama. Na kraju, želim da rastumačim još jednu stvar koja se danas zloupotrebljava, odnosno ovih dana u javnosti kada su u pitanju TV prenosi i primena ovog zakona. Na primer, gospodin Andrić, predsednik Odbora, gospodin Pajtić (njega nema, izađe i on) i još neki poslanici u ovoj skupštini zagovarali su tezu da ne treba da bude TV prenosa. Kažu - stupio je na snagu novi Zakon o radiodifuziji, RTS više nije pod ingerencijom Skupštine i nema pravo niko iz ove skupštine da naredi RTS-u da prenosi skupštinska zasedanja. Da, to je tačno, ali samo delimično tačno, jer ne može se ovaj zakon primeniti selektivno. Ne može se iz ovog zakona samo izvući odredba da Skupština više nije osnivač RTS-a. Ako primenjujemo zakon, primenjujemo ceo zakon, odnosno bar kompletno poglavlje koje se odnosi na RTS, ali u tom slučaju ni Upravni odbor, kojim predsedava gospodin Mijač, takođe više ne može da radi, a u tom slučaju ni gospodin Crkvenjakov više nije direktor Televizije i njemu je istekao mandat. Dajte da makar oko ovih tema korektno istupimo u javnosti, da je ne zamajavamo nekim kvaziargumentima, selektivnom primenom ovog zakona.
Reč ima narodni poslanik Lazar Marjanski, vreme na raspolaganju poslaničkoj grupi SRS je dva minuta i 30 sekundi.
Gospodo poslanici, hteo bih da postavim par pitanja. Prvo, ko je ovog gospodina predložio, da li neko zna? Osam članova, dobro. Dalje, ime i prezime tog čoveka koji je predložio ispred Kosova. Drugo, sumnjam u tačnost podataka koje je izneo, a zbog čega? Njegova supruga je bila na RTS-u i dokumentovala da su podaci lažni. Ako su podaci lažni, da ga skinemo, a ako nisu, neka supruga odgovara, krivično neka odgovara. Ne može se igrati sa ovakvom funkcijom, da se daju lažni podaci. Treće, sve ovo može zato što vlada medijski mrak. I za vreme Gede ovakvog mraka nije bilo. Kad je Geda hteo da ukine televizijski prenos, svi su se pobunili, pa je našao neku varijantu i opet je bilo prenosa. Kako da verujem Čoviću, "Pinku" i Trajkoviću? To su tri najveća komunista, tri najveća socijalista i tri najveća julovca. "Pink" je JUL sagradio. Mira Marković je temelj "Pinka". Čović znamo šta je radio, a tek će se otkriti. Lično sumnjam da je umešan u mnogo gore stvari. Mihajlović, zadnji član SK, umesto ikone je držao Slobu Miloševića, držao mu je vlast, što god kaže, ništa mu ne verujem. Kako mogu da verujem gospodinu Trajkoviću, kada je na Kosovu upirao pušku u mene, kada se kune u Slobu Miloševića, ne verujem mu ništa.
Molim vas, narodni poslaniče, da vaše stavove o pojedinim političarima dovedete u vezu sa izborom člana Saveta Republičke radiodifuzne agencije.
Upravo dovodim, interesuje me ko je ovog čoveka predložio, da li su podaci tačni i ako su tačni da glasamo za njega. Ako nisu, povucite taj predlog, jer tim ljudi koji su ga predlagali ne verujem i zbog toga ih pominjem. To je veza sa Čovićem i ostalima. Dalje, gospodin Pajtić, pošto je predsednik DOS-reformista, da li može da da reč da su ovi podaci tačni, a ako nisu tačni, neka da ostavku. Hvala.
Reč ima narodni poslanik Dragan Šormaz.
Dame i gospodo narodni poslanici, evo, nažalost moram da kažem i danas, drage nam naše poslaničke kartice, jer ne verujem da nas ima preko 160 ovde. Raspravljamo o predlogu da li gospodin Goran Radenović može da bude član radiodifuznog saveta. Kao i svi poslanici DSS-a glasaću protiv ovog predloga. Čuli ste do sada mnogo argumenta za to. Prvo, ne zna se da li je čovek sa Kosova ili nije, da li postoji ili ne postoji, gde živi, gde radi, kako radi, ništa u ovom predlogu od toga ne vidim. Reći ću nešto sa čime će se najviše složiti mislim upravo gospodin Trajković. Biti Srbin i živeti kao Srbin na Kosovu danas je veoma teško. Međutim, živeti od Kosova danas je i te kako lepo za one koji koriste to što su sa Kosova, a žive u Podgorici, prijatelji su nekih moćnih ljudi iz bivšeg vremena, poput gospodina Mitrovića sa "Pinka", ili nekih iz sadašnjeg vremena, poput Bebe Popovića ili Gorana Vesića, i takvi mogu veoma lepo da žive i da pričaju o tome kako su oni sa Kosova i kako su kadar sa Kosova. Mene dotični gospodin naročito ne interesuje. Čim je predlog ovih ljudi, a znamo svi da je predlog ovih ljudi, svi ovde koji sedimo, koje sam pomenuo, on ne može biti dobar predlog. Ako je on čovek koji radi na "Pink" televiziji, on ne može biti dobar kadar za radiodifuzni savet. O čemu se radi? O čoveku koji samo treba da digne ruku da bi "Pink" dobio nacionalnu frekvenciju. Ne može da je dobije, jer to je najveća sramota, to je bruka koju Srbija dan-danas doživljava. Niko iz DSS-a nije davao izjave za "Pink" televiziju pre 5. oktobra, a ne dajemo ih ni danas. Informativni program "Pink" televizije je sve ono što ne treba da bude informativni program. Ako hoćete da kažete manipulacija, kažite "Pink". Ako hoćete da kažete laž, kažite "Pink", a ako hoćete da kažete prevara, kažite "Pink". Sinoćni Infotop je bio katastrofa, volim da znam šta mi protivnici misle. Mi iz Demokratske stranke Srbije smo za vreme predsedničkih izbora svašta doživeli od te "Pink" televizije, glupost do gluposti, laž do laži. (Aleksandar Radosavljević, sa mesta: Ti gledaš pevaljke tamo.) Pa šta, šta fali pevaljkama, je l' imate nešto protiv pevaljki u Srbiji, mladi gospodine iz Kragujevca? Nemojte da se pojavi vaša fotografija, kao i fotografija gospodina Ristića i gospodina premijera, kako igraju kolo u kafani, pored pevaljke. Sad odjednom, nešto vam fali kod pevaljke. Verovatno su žalili pokojnog premijera. Sve ono što ne valja u Srbiji, sve ono što je krunski dokaz da nema reformi u Srbiji, reforma u Srbiji je "Pink" televizija. To je krunski dokaz. Sve što su radili pre 5. oktobra, rade i sada. Tada su radili za Slobodana Miloševića, sada ne rade za ostatak DOS-a, neću da kažem da rade za ostatak DOS-a, jer imamo te dokaze, vidi se to, rade za Demokratsku stranku, rade za Zorana, Čedu, Borisa i Gocu. Rade za njih i rade za Čanka. Ni za koga više gospodin Mitrović ne radi. To se sada vidi. Čim neko malo načepi dotičnu garnituru, kreće "Pink" lavina na njega. Ono sinoć sa Veljom Ilićem i gospodinom Čovićem je nešto najgore što je moglo da se vidi na bilo kojoj televiziji.Ovaj čovek nema šta da traži u radiodifuznom savetu zato što radi u "Pinku", zato što ga plaća Mitrović. Nema šta tu da traži. Ceo "Pink" je sramota za Srbiju. Prema tome, sramota je da ovakvog kandidata izglasamo u Radiodifuzni savet. Molim sve poslanike, naročito poslanike iz onog DOS-a, koji je 24. septembra osvojio vlast u Jugoslaviji, a potom u decembru u Srbiji, da dobro razmisle. Svi vi dobro znate šta je "Pink". Svi ste to osetili na svojoj koži. Ne dozvolite ovoj gospodi da to i dalje rade. Znamda će opozicioni poslanici glasati protiv ovoga. Ali, sve vas pozivam, setite se toga šta je bilo. Pogledajte malo, probudite savest, malo obraza nije na odmet i glasajte protiv. Ovako nešto više ne smemo da dopustimo da se radi Srbiji.
Pravo na repliku, narodni poslanik Momčilo Trajković.
Najteže mi pada kada svako od nas, kada želi da ubedi nekog ili da dobije za sebe povoljan odnos snaga, odmah izvlači Kosovo i Metohiju u prvi plan. Hoću da vam kažem sledeće: izuzetno sam razočaran odnosom svih nas prema Kosovu i Metohiji. Sinoć sam kasno došao iz sela Vrbovca kod Vitine, gde je juče sahranjen Zoran Mirković, koga su ubili albanski teroristi. Bilo je nekoliko stotina ljudi, unesrećenih, unezverenih, niotkuda ne vide pomoć, samo gledaju u Boga da im pomogne. Nema intelektualaca, koji bi možda bili kandidati, nema članova koalicije "Povratak", nema narodnih poslanika, nema ljudi iz vlasti, nema ljudi iz opozicije. Narod je u potpunosti ostavljen, a ovde izvlačimo argument šta znači živeti na Kosovu i Metohiji. (Iz klupa gde sede poslanici Srpske radikalne stranke, upadica: Što si ih zvao na izbore.) Molim vas, bio sam jedan od onih koji je rekao i stradao zbog toga, što sam bio protiv izbora. Vi to odlično znate. Koristim priliku da predložim, ako već mislimo, juče sam otišao, nisam imao šta da odnesem, da poslanici Narodne skupštine pola ili celu dnevnicu odvoje, donesite odluku, da pruže pomoć toj porodici. Ostao je brat koji je šlogiran. Ostavio je troje maloletne dece, majka stara i supruga. Niko im ništa nije pomogao. Tek onda možemo da razgovaramo i da se pozivamo. Kad ovo kažem, to kažem i Srbima koji žive na Kosovu i Metohiji i koji ih predstavljaju, i Srbima koji žive van Kosova i Metohije i ovde ih predstavljaju. Najčešće povlačimo taj argument. Nažalost, sad tek vidim koliko to nije dobro u zakonu. Nije dobro u zakonu postavljen kriterijum, koji prosto ne pije vodu. Tu je ključni problem. Potpuno se slažem sa gospodinom, koji je u jednom momentu govorio o suštini problema. Zakon je tu i treba da ga sprovedemo. (Iz klupa gde sede poslanici Srpske radikalne stranke upadica: Podnesi ostavku na funkciju predsednika.)
Pošto u listama poslaničkih grupa više nema prijavljenih za reč, pitam da li predsednici, odnosno predstavnici poslaničkih grupa, koji to pravo nisu iskoristili, žele da se prijave za reč? Da li ima prijava? (Ne.) Ovim smo završili raspravu o svim tačkama dnevnog reda. Molim vas da sačekate malo informaciju, da odredim dan za glasanje. Zaključujem jedinstveni pretres. (Momčilo Trajković, sa mesta: Da li je moguće da donesemo odluku oko dnevnica, koliko možemo da damo i da neko od nas ode i odnese to porodici?) Naravno, može. To ćemo sa tehničkom službom da vidimo. Dakle, pošto smo zaključili raspravu o svim tačkama dnevnog reda, određujem utorak, 27. maj, kao dan za glasanje, u 10,00 časova. Posle glasanja ćemo krenuti sa Osmom sednicom redovnog zasedanja. Redovno zasedanje se završava 31. maja u ponoć. Do tada bi trebalo da završimo sve. Dnevni red ćete dobiti u toku današnjeg dana. Hvala vam. Prijatno. Poštovane dame i gospodo narodni poslanici, nastavljamo Sedmu sednicu Prvog redovnog zasedanja Narodne skupštine Republike Srbije u 2003. godini. Konstatujem da imamo kvorum za odlučivanje. Obaveštavam vas da su sprečeni da prisustvuju sledeći narodni poslanici: Radomir Naumov i Marko Jakšić; (zakasniće) Dragan Todorović. Pošto je Narodna skupština završila raspravu o svim tačkama dnevnog reda Sedme sednice Prvog redovnog zasedanja u ovoj godini, prelazimo na odlučivanje. Prelazimo na 1. tačku dnevnog reda: - PREDLOGA ZAKONA O FINANSIJSKOM LIZINGU Stavljam na glasanje Predlog zakona o finansijskom lizingu, u načelu. Za 125, nije glasalo osam, od ukupno 133 prisutna narodna poslanika. Konstatujem da je Narodna skupština prihvatila predlog zakona u načelu. Prelazimo na odlučivanje u pojedinostima. Na naslov iznad člana i član 1. amandman je podneo narodni poslanik Zoran Krasić. Stavljam na glasanje ovaj amandman. Protiv 116, nije glasalo 30, od 146 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman na naslov iznad člana i član 2, koji je podneo narodni poslanik Zoran Krasić. Za jedan, protiv 119, nije glasalo 41, od 161 narodnog poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 2, koji su zajedno podneli narodni poslanici Jovan Todorović i Dušan Cvetković. Za jedan, protiv 111, nije glasalo 60, od 172 narodna poslanika. Konstatujem da Narodna skupština nije prihvatila ovaj amandman. Stavljam na glasanje amandman na naslov iznad člana i član 3, koji je podneo narodni poslanik Slobodan Janjić. Protiv 112, nije glasalo 65, od 177 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 3, koji su zajedno podneli narodni poslanici Petar Petrović, Adam Urošević, Miloš Todorović i Miloš Lukić. Za 10, protiv 120, uzdržan jedan, nije glasalo 49, od 180 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 4. koji su zajedno podneli narodni poslanici Hranislav Perić i Jovan Todorović. Za 18, protiv 118, uzdržan jedan, nije glasalo 44, od 181 narodnog poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 4. koji je podneo narodni poslanik Veroljub Arsić. Protiv 109, nije glasalo 75, od 184 narodna poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 5. koji je podneo narodni poslanik Stevan Kesejić. Protiv 116, nije glasalo 72, od 188 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman na naslov iznad člana i na član 6. koji je podneo narodni poslanik Dragan Ljubojević. Protiv 118, nije glasalo 70, od 188 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 6. koji su zajedno podneli narodni poslanici Radič Joković i Miodrag Stamenković. Za tri, protiv 116, nije glasalo 73, od 192 narodna poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 6. koji su zajedno podneli narodni poslanici Jovan Todorović i Joca Arsić. Za 22, protiv 117, nije glasalo 55, od 194 narodna poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 7. koji je podneo narodni poslanik Milorad Mirčić. Protiv 118, nije glasalo 76, od 194 narodna poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 7. koji su zajedno podneli narodni poslanici Rajko Baralić i Nebojša Jović. Za 25, protiv 114, nije glasalo 57, od 196 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman na naslov iznad člana i na član 9. sa ispravkom koji je podneo narodni poslanik Milovan Radovanović. Protiv 115, nije glasalo 82, od 197 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 10. koji je podnela narodni poslanik Vjerica Radeta. Protiv 115, , nije glasalo 84, od 199 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 10. koji su zajedno podneli narodni poslanici Jovan Todorović i Rajko Baralić. Za 30, protiv 119, nije glasalo 51, od 200 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 10. koji su zajedno podneli narodni poslanici Radič Joković i Miodrag Stamenković. Za 26, protiv 116, nije glasalo 60, od 202 narodna poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 10. koji su zajedno podneli narodni poslanici Petar Petrović, Adam Urošević, Miloš Todorović i Miloš Lukić. Za 26, protiv 116, uzdržan jedan, nije glasalo 59, od 202 narodna poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 11. koji je podneo narodni poslanik Dragoljub Stamenković. Za jedan, protiv 115, nije glasalo 85, od 201 poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 11. Amandman su zajedno podneli narodni poslanici Jovan Todorović i Ljubomir Mucić. Za 29, protiv 114, uzdržan jedan, nije glasalo 57, od 201 narodnog poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 12. Amandman, sa ispravkom, podneo je narodni poslanik Goran Cvetanović. Za niko, protiv 115, nije glasalo 86, od 201 narodnog poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 15. Amandman su zajedno podneli narodni poslanici Petar Petrović, Adam Urošević, Miloš Todorović i Miloš Lukić. Za 27, protiv 111, nije glasalo 63, od 201 narodnog poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 16. Amandman su u istovetnom tekstu zajedno podneli narodni poslanici Petar Petrović, Adam Urošević, Miloš Todorović i Miloš Lukić i zajedno Dušan Cvetković i Joca Arsić. Za 31, protiv 116, nije glasalo 54, od 201 narodnog poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 16. Amandman su, u istovetnom tekstu, zajedno podneli narodni poslanici Radič Joković i Miodrag Stamenković i narodni poslanik Vitomir Plužarević. Za 20, protiv 114, nije glasalo 66, od 200 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 17. Amandman su zajedno podneli narodni poslanici Radič Joković i Miodrag Stamenković. Za 26, protiv 111, nije glasalo 64, od 201 narodnog poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 18. Amandman je podneo narodni poslanik Petar Jojić. Za jedan, protiv 109, nije glasalo 92, od 202 narodna poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 19. Amandman je podneo narodni poslanik Srboljub Živanović. Za niko, protiv 112, nije glasalo 88, od 200 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 20. Amandman je podneo narodni poslanik Branislav Vakić. Za jedan, protiv 114, nije glasalo 85, od 200 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 22. Amandman je podneo narodni poslanik Lazar Marjanski. Za dva, protiv 113, nije glasalo 87, od 202 narodna poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 24. Amandman su zajedno podneli narodni poslanici Radič Jokvić i Miodrag Stamenković. Za 35, protiv 112, nije glasalo 55, od 202 narodna poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 24. Amandman je podneo narodni poslanik Ljubomir Kragović. Za niko, protiv 110, uzdržan jedan, nije glasalo 91, od 202 narodna poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 25. Amandman je podneo narodni poslanik Dragan Sl. Pavlović. Za niko, protiv 114, nije glasalo 89, od 203 narodna poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 26. Amandman su zajedno podneli Radič Joković i Miodrag Stamenković. Za 31, protiv 114, uzdržan jedan, nije glasalo 57, od 203 narodna poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 27. Amandman je podneo narodni poslanik Dragan Čolić. Protiv 111, nije glasalo 93, od 204 narodna poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 28. Amandman su zajedno podneli narodni poslanici Joca Arsić, Dušan Cvetković i Golub Rajić. Za 31, protiv 107, nije glasalo 67, od 205 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 28. Amandman je podnela narodni poslanik Nataša Jovanović. Za dva, protiv 112, uzdržan jedan, nije glasalo 89, od 204 narodna poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 29. Amandman je podneo narodni poslanik Branislav Vakić. Protiv 111, nije glasalo 93, od 204 narodna poslanika. Konstatujem da Narodna skupština nije prihvatila ovaj amandman. Stavljam na glasanje amandman koji je podneo narodni poslanik Zoran Krasić na naslov iznad člana i član 30. Protiv 110, uzdržan jedan, nije glasalo 93, ukupno 204. Saopštavam da nije prihvaćen ovaj amandman. Stavljam na glasanje amandman koji je na član 32. podneo narodni poslanik Branislav Blažić. Protiv 113, uzdržana dva, nije glasalo 90, ukupno 205. Saopštavam da nije prihvaćen ovaj amandman. Stavljam na glasanje amandman koji su na član 33. zajedno podneli narodni poslanici Radojko Petrić i Joca Arsić. Za 28, protiv 114, nije glasalo 65, ukupno 207. Saopštavam da nije prihvaćen ovaj amandman. Stavljam na glasanje amandman koji je na član 33. podneo narodni poslanik Zlatan Jovanović. Protiv 110, nije glasalo 97, ukupno 207. Saopštavam da nije prihvaćen ovaj amandman. Stavljam na glasanje amandman koji je na član 35. podneo narodni poslanik Petar Jojić. Za jedan, protiv 115, nije glasalo 91, ukupno 207. Saopštavam da nije prihvaćen ovaj amandman. Stavljam na glasanje amandman koji su zajedno na član 36. podneli narodni poslanici Radič Joković i Miodrag Stamenković. Za 25, protiv 112, nije glasalo 70, ukupno 207. Saopštavam da nije prihvaćen ovaj amandman. Stavljam na glasanje amandman koji su na član 38. zajedno podneli narodni poslanici Hranislav Perić i Joca Arsić. Za 31, protiv 114, nije glasalo 62, ukupno 207. Saopštavam da nije prihvaćen ovaj amandman. Stavljam na glasanje amandman koji je na član 38. podneo narodni poslanik Milovan Radovanović. Protiv 111, nije glasalo 96, ukupno 207. Saopštavam da nije prihvaćen ovaj amandman. Stavljam na glasanje amandman koji su na član 39. podneli narodni poslanici Hranislav Perić i Dušan Cvetković. Za 32, protiv 109, nije glasalo 66, ukupno 207. Saopštavam da nije prihvaćen ovaj amandman. Stavljam na glasanje amandman koji je na član 39. podneo narodni poslanik Zlatan Jovanović. Za devet, protiv 116, uzdržana dva, nije glasalo 80, ukupno 207. Saopštavam da nije prihvaćen ovaj amandman. Stavljam na glasanje amandman koji je na naslov iznad člana 40. i član 40 podneo narodni poslanik Dragan Čolić. Protiv 111, nije glasalo 97, ukupno 208. Saopštavam da nije prihvaćen ovaj amandman. Stavljam na glasanje amandman koji je na član 41. podneo narodni poslanik Dragan Pavlović. Protiv 114, nije glasalo 94, ukupno 208. Saopštavam da nije prihvaćen ovaj amandman. Stavljam na glasanje amandman koji je na naslov iznad člana i član 42. podneo narodni poslanik Dragoljub Stamenković. Zaključujem glasanje. Za nije bilo, protiv 113, uzdržanih nije bilo, nije glasalo 95, ukupno 208. Saopštavam da nije prihvaćen ovaj amandman. Stavljam na glasanje amandman koji su na član 42. zajedno podneli narodni poslanici Hranislav Perić i Joca Arsić. Za 30, protiv 111, nije glasalo 67, ukupno 208. Saopštavam da nije prihvaćen ovaj amandman. Stavljam na glasanje amandman koji je na član 43. podneo narodni poslanik Radoslav Veselinović. Protiv 116, nije glasalo 91, ukupno 207. Saopštavam da nije prihvaćen ovaj amandman. Stavljam na glasanje amandman koji je na član 43. podnela narodna poslanica Vjerica Radeta. Protiv 113, nije glasalo 96, ukupno 209. Saopštavam da nije prihvaćen ovaj amandman. Stavljam na glasanje amandman koji su na član 43. zajedno podneli narodni poslanici Nebojša Jović i Sreten Mitrović. Za 36, protiv 106, nije glasalo 67, ukupno 209. Saopštavam da nije prihvaćen ovaj amandman. Stavljam na glasanje amandman koji je na član 44. podneo narodni poslanik Radoslav Veselinović. Za dva, protiv 116, nije glasalo 91, ukupno 209. Saopštavam da nije prihvaćen ovaj amandman. Stavljam na glasanje amandman koji su na član 44. zajedno podneli narodni poslanici Miomir Ilić i Ljubomir Mucić. Za 31, protiv 116, nije glasalo 60, ukupno 207. Saopštavam da nije prihvaćen ovaj amandman. Stavljam na glasanje amandman koji je na član 44. podneo narodni poslanik Srboljub Živanović. Protiv 112, nije glasalo 94, ukupno 206. Saopštavam da nije prihvaćen ovaj amandman. Stavljam na glasanje amandman koji je na član 45. podneo narodni poslanik Dragan Ljubojević. Za dva, protiv 110, nije glasalo 94, ukupno 206. Saopštavam da nije prihvaćen ovaj amandman. Stavljam na glasanje amandman koji je na član 46. podneo narodni poslanik Veroljub Arsić. Protiv 108, nije glasalo 97, ukupno 205 narodnih poslanika. Saopštavam da nije prihvaćen ovaj amandman. Stavljam na glasanje amandman koji je na član 47. podneo narodni poslanik Milorad Mirčić. Za jedan, protiv 114, uzdržan jedan, nije glasalo 90, ukupno 206 narodnih poslanika. Saopštavam da nije prihvaćen ovaj amandman. Stavljam na glasanje amandman koji je na član 48. podneo narodni poslanik Stevan Kesejić. Za jedan, protiv 106, nije glasalo 99, ukupno 206 narodnih poslanika. Saopštavam da nije prihvaćen ovaj amandman. Stavljam na glasanje amandman koji je na član 49. podneo narodni poslanik Branislav Blažić. Za jedan, protiv 114, uzdržan jedan, nije glasalo 89, ukupno 205 narodnih poslanika. Saopštavam da nije prihvaćen ovaj amandman. Stavljam na glasanje amandman koji su na član 49. zajedno podneli narodni poslanici Radojko Petrić i Joca Arsić. Za 35, protiv 111, uzdržan jedan, nije glasalo 58, ukupno 205 narodnih poslanika. Saopštavam da nije prihvaćen ovaj amandman. Stavljam na glasanje amandman koji je na član 50. podneo narodni poslanik Goran Cvetanović. Protiv 114, nisu glasala 92, ukupno 206 narodnih poslanika. Saopštavam da nije prihvaćen ovaj amandman. Stavljam na glasanje amandman koji je na član 52. podneo narodni poslanik Vitomir Plužarević. Za jedan, protiv 112, nisu glasala 94, ukupno 207 narodnih poslanika. Saopštavam da nije prihvaćen ovaj amandman. Dame i gospodo narodni poslanici, pošto smo završili odlučivanje o amandmanima, pristupamo glasanju o Predlogu zakona, u celini. Stavljam na glasanje Predlog zakona o finansijskom lizingu, u celini. Za 162, protiv 42, nije glasalo pet, ukupno 209 poslanika. Saopštavam da je Narodna skupština većinom glasova usvojila Predlog zakona, u celini. Prelazimo na 2. tačku dnevnog reda: - PREDLOG ZAKONA O KONCESIJAMA Stavljam na glasanje Predlog zakona o koncesijama, u načelu. Za 123, protiv 78, nije glasalo osam, ukupno 209 narodnih poslanika. Saopštavam da je Narodna skupština prihvatila Predlog zakona, u načelu. Prelazimo na odlučivanje u pojedinostima. Stavljam na glasanje amandman koji je na član 1. podnela narodna poslanica Vjerica Radeta. Za jedan, protiv 118, nije glasalo 89, ukupno 208 narodnih poslanika. Saopštavam da nije prihvaćen ovaj amandman. Stavljam na glasanje amandman koji je na član 3. podneo narodni poslanik Veroljub Arsić. Protiv 110, nije glasalo 96, ukupno 206 narodnih poslanika. Saopštavam da nije prihvaćen ovaj amandman. Stavljam na glasanje amandman koji je na član 4. podneo narodni poslanik Milorad Mirčić. Protiv 116, nije glasao 91, ukupno 207 narodnih poslanika. Saopštavam da nije prihvaćen ovaj amandman. Stavljam na glasanje amandman koji je na član 5. podnela narodna poslanica Nataša Jovanović. Zaključujem glasanje. Za dva, protiv 113, uzdržanih nije bilo, nije glasalo 90, ukupno 205 narodnih poslanika. Saopštavam da nije prihvaćen ovaj amandman. Stavljam na glasanje amandman koji je podneo narodni poslanik Stevan Kesejić, sa ispravkom na naslov iznad člana 6. i član 6. Protiv 116, nije glasalo 88, ukupno 204 narodna poslanika. Saopštavam da nije prihvaćen ovaj amandman. Stavljam na glasanje amandman koji su na član 6. zajedno podneli narodni poslanici Dušan Cvetković i Miomir Ilić. Za 29, protiv 117, uzdržan jedan, nije glasalo 59, ukupno 206 narodnih poslanika. Saopštavam da nije prihvaćen ovaj amandman. Stavljam na glasanje amandman koji je na član 7. podneo narodni poslanik Vitomir Plužarević. Za jedan, protiv 117, nije glasalo 89, ukupno 207 narodnih poslanika. Saopštavam da nije prihvaćen ovaj amandman. Stavljam na glasanje amandman koji su na član 7. zajedno podneli narodni poslanici Petar Petrović, Adam Urošević, Miloš Todorović i Miloš Lukić. Za 31, protiv 117, nisu glasala 62, ukupno 210 poslanika. Saopštavam da nije prihvaćen ovaj amandman. Stavljam na glasanje amandman koji je na član 8. podneo narodni poslanik Zoran Krasić. Protiv 117, nisu glasala 93, ukupno 210 narodnih poslanika. Saopštavam da nije prihvaćen ovaj amandman. Stavljam na glasanje amandman koji su na član 9. zajedno podneli narodni poslanici Petar Petrović i drugi. Za 31, protiv 115, nisu glasala 64, ukupno 210 narodnih poslanika. Saopštavam da nije prihvaćen ovaj amandman. Stavljam na glasanje amandman koji je na član 10. podneo narodni poslanik Dragoljub Stamenković. Protiv 116, nije glasalo 94, ukupno 210 narodnih poslanika. Saopštavam da nije prihvaćen ovaj amandman. Stavljam na glasanje amandman koji su na član 11. u istovetnom tekstu podneli narodni poslanik Dragan Ljubojević i zajedno narodni poslanici Petar Petrović i drugi. Za 30, protiv 113, nije glasalo 66, od 209 narodnih poslanika. Saopštavam da nije prihvaćen ovaj amandman. Stavljam na glasanje amandman koji je na član 12. podneo narodni poslanik Branislav Blažić. Protiv 118, uzdržan jedan, nije glasao 91, od ukupno 210. Saopštavam da nije prihvaćen ovaj amandman. Stavljam na glasanje amandman koji je na član 14. podneo narodni poslanik Slobodan Janjić. Protiv 115, nisu glasala 92, od 207. Saopštavam da nije prihvaćen ovaj amandman. Stavljam na glasanje amandman koji su na član 16. zajedno podneli narodni poslanici Petar Petrović i drugi. Za 26, protiv 111, nije glasao 68, od 205. Saopštavam da nije prihvaćen ovaj amandman. Stavljam na glasanje amandman koji je na član 16. podneo narodni poslanik Branislav Vakić. Vlada je prihvatila ovaj amandman. Za 118, nije glasalo 86, od 204. Konstatujem da je Narodna skupština usvojila ovaj amandman. Stavljam na glasanje amandman koji su na član 17. zajedno podneli narodni poslanici Petar Petrović i drugi. Za 34, protiv 113, nije glasalo 58, od 205. Saopštavam da nije prihvaćen ovaj amandman. Stavljam na glasanje amandman koji je na član 17. podneo narodni poslanik Milovan Radovanović. Za jedan, protiv 114, nije glasalo 92, od 207. Saopštavam da nije prihvaćen ovaj amandman. Stavljam na glasanje amandman koji je na član 18. podneo narodni poslanik Goran Cvetanović. Protiv 116, nije glasalo 90, od 206. Saopštavam da nije prihvaćen ovaj amandman. Stavljam na glasanje amandman koji je na član 20. podneo narodni poslanik Dragan Čolić. Protiv 113, nije glasalo 94, od 207. Saopštavam da nije prihvaćen ovaj amandman. Stavljam na glasanje amandman koji su na član 21. zajedno podneli narodni poslanici Petar Petrović i drugi. Za 29, protiv 113, nije glasalo 66, od 208. Saopštavam da nije prihvaćen ovaj amandman. Stavljam na glasanje amandman koji su na član 22. zajedno podneli narodni poslanici Rajko Baralić i Hranislav Perić. Za 30, protiv 112, uzdržan jedan, nije glasalo 65, od 208. Saopštavam da nije prihvaćen ovaj amandman. Stavljam na glasanje amandman koji je na član 22. podneo narodni poslanik Srboljub Živanović. Protiv 109, nije glasalo 99, od 208. Saopštavam da nije prihvaćen ovaj amandman. Stavljam na glasanje amandman koji je na član 23. podneo narodni poslanik Zlatan Jovanović. Za dva, protiv 114, nije glasalo 90, od 206. Saopštavam da nije prihvaćen ovaj amandman. Stavljam na glasanje amandman koji je na član 24. podneo narodni poslanik Ljubomir Kragović. Napominjem da je Vlada prihvatila ovaj amandman. Za 121, protiv dva, uzdržana tri, nije glasalo 80, od 206. Saopštavam da je prihvaćen ovaj amandman. Stavljam na glasanje amandman koji su na član 25. zajedno podneli narodni poslanici Petar Petrović i drugi. Za 33, protiv 110, nije glasalo 64, od 207. Saopštavam da nije prihvaćen ovaj amandman. Stavljam na glasanje amandman koji je na član 25. podneo narodni poslanik Lazar Marjanski. Protiv 111, uzdržan jedan, nije glasalo 95, od 207. Saopštavam da nije prihvaćen ovaj amandman. Stavljam na glasanje amandman koji je na član 28. podneo narodni poslanik Zoran Krasić. Protiv 114, nije glasalo 92, od 206. Saopštavam da nije prihvaćen ovaj amandman. Stavljam na glasanje amandman koji je na član 28. podneo narodni poslanik Bojan Kostreš. Napominjem da je Vlada prihvatila ovaj amandman. Za 118, protiv 12, nije glasalo 76, od 206. Konstatujem da je Narodna skupština većinom glasova usvojila ovaj amandman, odnosno prihvatila. Stavljam na glasanje amandman koji su na član 28. zajedno podneli narodni poslanici Petar Petrović i drugi. Za 34, protiv 114, nije glasalo 59, od 207. Saopštavam da nije prihvaćen ovaj amandman. Stavljam na glasanje amandman na član 28. koji su zajedno podneli narodni poslanici Ljubomir Mucić i Radojko Petrić. Za 32, protiv 116, nije glasalo 59, od 207 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman koji su član 30. zajedno podneli narodni poslanici Petar Petrović i drugi. Za 34, protiv 114, nije glasalo 60, od 208 narodnih poslanika. Saopštavam da Narodna skupština nije prihvatila ovaj amandman. Stavljam na glasanje amandman koji je na član 30. podneo narodni poslanik Dragan Pavlović. Za 1, protiv 117, nije glasalo 90, od 208 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman koji je na član 37. podneo narodni poslanik Zoran Krasić Protiv 116, nije glasalo 91, ukupno 207 narodnih poslanika. Saopštavam da Narodna skupština nije prihvatila ovaj amandman. Stavljam na glasanje amandman koji su na član 40. zajedno podneli narodni poslanici Dragan Jovanović i Miloš Nešović. Za 25, protiv 107, nije glasalo 76, od 208 narodnih poslanika. Saopštavam da Narodna skupština nije prihvatila ovaj amandman. Dame i gospodo narodni poslanici, pošto smo završili odlučivanje u pojedinostima, pristupamo glasanju o Predlogu zakona u celini. Stavljam na glasanje Predlog zakona o koncesijama, u celini. Za 124, protiv 85, nije glasalo troje, ukupno 212 narodnih poslanika. Saopštavam da je Narodna skupština prihvatila Predlog zakona o koncesijama, u celini. Prelazimo na 3. tačku dnevnog reda - PREDLOG ZAKONA O GARANCIJSKOM FONDU Stavljam na glasanje Predlog zakona o garancijskom fondu, u načelu. Za 163, protiv 42, nije glasalo šest, od 211 narodnih poslanika. Saopštavam da je Narodna skupština prihvatila Predlog zakona, u načelu. Podsećam vas da je u toku pretresa Predloga zakona u pojedinostima konstatovano da su sastavni deo Predloga zakona postali amandmani narodnih poslanika: Zorana Krasića na član 13, Petra Jojića na član 15. i Radojka Petrića i Dušana Cvetkovića na član 18. Stavljam na glasanje amandman na član 1. poslanika Zorana Krasića. Za troje, protiv 119, nije glasalo 89, ukupno 211 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman koji je na član 2. podnela narodni poslanik Vjerica Radeta. Protiv 118, nije glasalo 92, ukupno 210 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman koji je na član 3. podneo narodni poslanik Milovan Radovanović. Protiv 109, nije glasao 101, ukupno 210 narodnih poslanika. Saopštavam da Narodna skupština nije prihvatila ovaj amandman. Stavljam na glasanje amandman koji je na član 4. podneo narodni poslanik Stevan Kesejić. Protiv 115, nije glasalo 95, ukupno 210 narodnih poslanika. Saopštavam da Narodna skupština nije prihvatila ovaj amandman. Stavljam na glasanje amandman koji je na član 5. podneo narodni poslanik Dragoljub Stamenković. Protiv 115, nije glasalo 95, ukupno 210 narodnih poslanika. Saopštavam da Narodna skupština nije prihvatila ovaj amandman. Stavljam na glasanje amandman koji su član 6. zajedno podneli narodni poslanici Hranislav Perić i Rajko Baralić. Za 19, protiv 113, nije glasalo 78, ukupno 210 narodnih poslanika. Saopštavam da Narodna skupština nije prihvatila ovaj amandman. Stavljam na glasanje amandman koji je na član 7. podneo narodni poslanik Branislav Blažić. Protiv 118, nije glasao 91, ukupno 209 narodnih poslanika. Saopštavam da Narodna skupština nije prihvatila ovaj amandman. Stavljam na glasanje amandman koji je na član 9. podneo narodni poslanik Milorad Mirčić. Protiv 115, uzdržan jedan, nije glasalo 93, ukupno 209 narodnih poslanika. Saopštavam da Narodna skupština nije prihvatila ovaj amandman. Stavljam na glasanje amandman koji su na član 9. zajedno podneli narodni poslanici Rajko Baralić i Hranislav Perić. Za 43, protiv 115, nije glasao 51, ukupno 209 narodnih poslanika. Saopštavam da Narodna skupština nije prihvatila ovaj amandman. Stavljam na glasanje amandman koji je na član 11. podneo narodni poslanik Veroljub Arsić. Protiv 112, nije glasalo 99, ukupno 211 narodnih poslanika. Saopštavam da Narodna skupština nije prihvatila ovaj amandman. Stavljam na glasanje amandman na član 12. koji je podneo narodni poslanik Slobodan Janjić Protiv 117, nije glasalo 93, od 210 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 14. koji je podneo narodni poslanik Ljubomir Kragović. Protiv 113, nije glasalo 98, ukupno 211 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 16. koji je podneo narodni poslanik Dušan Ilić. Za 60, protiv 115, nije glasalo 35, od 210 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 17. koji je podneo narodni poslanik Dragan Ljubojević. Protiv 115, uzdržan jedan, nije glasalo 92, od 208 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 19. koji je podneo narodni poslanik Dušan Ilić. Za 65, protiv 114, nije glasalo 30, od 209 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 20. koji je podnela narodni poslanik Nataša Jovanivić. Za 3, protiv 115, nije glasalo 91, od 209 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 20. koji je podneo narodnip oslanik Dušan Ilić. Za 45, protiv 115, nije glasalo 50, od 210 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman na član 22. koji su zajedni podneli narodni poslanici Ljubomir Mucić i Dušan Cvetković. Za 34, protiv 123, nije glasalo 54, od 211 narodnih poslanika. Narodna skupština nije prihvatila ovaj amandman. Stavljam na glasanje amandman na član 23. koji su zajedno podneli narodni poslanici Ljubomir Mucić i Dušan Cvetković. Za 34, protiv 119, nije glasalo 58, od 211 narodnih poslanika. Konstatujem da Narodna skupština nije prihvatila ovaj amandman. Pristupamo glasanju o Predlogu zakona u celini. Stavljam na glasanje Predlog zakona o Garancijskom fondu u celini. Za 162, protiv 45, nije glasalo četiri, od 211. Konstatujem da je Narodna skupština većinom glasova usvojila Predlog zakona o Garancijskom fondu. Prelazimo na 4. tačku dnevnog reda: - PREDLOG ZAKONA O PRESTANKU VAŽENjA ZAKONA O PRIVREDNOJ KOMORI JUGOSLAVIJE Stavljam na glasanje Predlog zakona o prestanku važenja Zakona o Privrednoj komori Jugoslavije, u načelu. Za 134, protiv 47, nije glasalo 31, od 212 narodnih poslanika. Konstatujem da je Narodna skupština usvojila Predlog zakona u načel. Podsećam vas da je sastavni deo Predloga zakona postao amandman na član 2, koji su zajedno podneli narodni poslanici Dragan Jovanović i Joca Arsić. Pristupamo odlučivanju u pojedinostima. Stavljam na glasanje amandman koji su na član 1. zajedno podneli narodni poslanici Rajko Baralić i Joca Arsić. Za 36, protiv 120, nije glasalo 56, od 212 narodnih poslanika. Saoštavam da nije prihvaćen ovaj amandman. Stavljam na glasanje amandman koji je podneo Odbor za razvoj i ekonomske odnose sa inostranstvom, kojim predlaže da se doda novi član 2. Vlada nije prihvatila ovaj amandman. Za 119, protiv 1, nije glasalo 92, od 212 narodnih poslanika. Konstatujem da je Narodna skupština prihvatila ovaj amandman. Stavljam na glasanje amandman na član 3. koji su zajedno podneli narodni poslanici Golub Rajić i Joca Arsić. Za 37, protiv 118, nije glasalo 57, od 212 narodnih poslanika. Konstatujem da Narodna skupština nije prihvatila ovaj amandman. Stavljam na glasanje amandman, koji su na član 3. sa ispravkom zajedno podneli narodni poslanici Dragor Hiber i Ivan Andrić. Vlada i nadležni odbor prihvatili su ovaj amandman. Za 123, protiv 46, uzdržan jedan, nije glasalo 39, od 209 narodnih poslanika. Konstatujem da je Narodna skupština većinom glasova prihvatila ovaj amandman. Stavljam na glasanje amandman na član 4. koji je podneo narodni poslanik Joca Arsić. Za 36, protiv 123, uzdržan jedan, nije glasalo 50, od 210 narodnih poslanika. Konstatujem da Narodna skupština nije prihvatila ovaj amandman. Pristupamo glasanju o Predlogu zakona u celini. Stavljam na glasanje Predlog zakona o prestanku važenja Zakona o Privrednoj komori Jugoslavije, u celini. Za 132, protiv 51, nije glasalo 27, od 210 narodnih poslanika. Konstatujem da je Narodna skupština prihvatila Predlog zakona o prestanku važenja Zakona o Privrednoj komori Jugoslavije u celini. Prelazimo na 5. tačku dnevnog reda: - IZBOR ČLANA SAVETA REPUBLIČKE RADIODIFUZNE AGENCIJE Pošto je Narodna skupština obavila jedinstveni pretres o predlogu kandidata za izbor devetog člana Saveta Republičke radiodifuzne agencije, koga predlažu prethodno izabrani članovi Saveta, a pre prelaska na odlučivanje, podsećam vas da je na Četvrtoj sednici Prvog rednovnog zasedanja Narodne skupštine, održanoj 11. aprila, u skladu sa članom 27. Zakona o radiodifuziji, obavljen žreb i da je njime određeno da se deveti član Saveta bira na period od šest godina. Napominjem da je, u skladu sa članom 23. stav 2. Zakona o radiodifuziji, kandidat izabran ako za njegov izbor glasa većina od ukupnog broja narodnih poslanika. Pristupamo glasanju o kandidatu za izbor devetog člana Saveta Republičke radiodifuzne agencije, koga su predložili prethodno izabrani članovi Saveta. Stavljam na glasanje predlog da se za devetog člana Saveta Republičke radiodifuzne agencije izabere Goran Radenović, novinar iz Peći. Za 137, protiv 59, uzdržanih tri, nije glasalo 11, od 210 narodnih poslanika. Konstatujem da je Narodna skupština izabrala Gorana Radenovića za devetog člana Saveta Republičke radiodifuzne agencije. Pošto smo obaviti razmatranje svih tačaka dnevnog reda, zaključujem Sedmu sednicu Prvog redovnog zasedanja Narodne skupštine Republike Srbije. (Sednica je završena u 12,10 časova.)